
Konsolidahin at ibayong patatagin 
ang Partido! Biguin ang kontra- 
rebolusyonaryong digma at 
terorismo ng estado ng rehimeng 
US-Marcos! Komprehensibong 
isulong ang demokratikong 
rebolusyong bayan! 


Komite Sentral 
Partido Komunista ng Pilipinas 


Ipinaaabot ng Komite Sentral ng Partido Komunista ng Pilipinas (PKP) ang 
pinakamainit na rebolusyonaryong pagbati sa lahat ng kadre ng Partido, 
rebolusyonaryong pwersa, kaibigan at alyado ng Partido, sa okasyon ng ika- 
54 na anibersaryo ng pagkakatatag ng Partido sa teoretikong batayan ng 
Marxismo-Leninismo-Maoismo. Ipagdiwang natin ngayong araw ang lahat 
ng malalaking nakamit ng Partido sa nagdaang limang dekada ng 
pamumuno sa demokratikong rebolusyong bayan at pagsulong ng hangarin 
ng sambayanang Pilipino para sa kalayaan at demokrasya. Kasabay nito, 
timbangin natin ang ating lakas at kritikal na tasahin ang ating mga 
pagkakamali at kahinaan upang mailatag ang plano ng pagkilos para 
sumulong at magkamit ng mas malalaking tagumpay sa darating na mga 
taon. 


Sa araw nha ito, nagbibigay tayo ng natatanging pagpupugay kay Ka Jose 
Maria Sison (Amado Guerrero), tagapangulong tagapagtatag ng Komite 
Sentral ng PKP, na sa dalubhasang paghawak sa Marxismo-Leninismo- 
Maoismo ay ginabayan ang Partido mula sa kanyang pagsilang, 


kamusmusan at paglago. Iniwan sa atin ni Ka Joma ang isang baol ng 
kayamanan ng mga sulating Marxista-Leninista-Maoista kung saan 
habampanahong mananatili ang kanyang rebolusyonaryong diwa para 
gabayan ang susunod na mga salinlahi ng kadre ng Partido patungo sa mas 
matataas na tugatog ng pagsulong. 


Nagbibigay ang Partido ng pinakamataas na pagpupugay sa lahat ng bayani 
at martir ng sambayanang Pilipino, kabilang ang mga kasapi ng Komite 
Sentral, ng Kawanihan sa Pulitika at Komiteng Tagapagpaganap nito, at sa 
mga kadre, Pulang mandirigma at mga aktibistang masa, na ibinigay ang 
pinakamataas na sakripisyo habang naglilingkod sa bayan at nakikibaka 
para sa pambansang demokrasya. Kasabay nito, nagbibigay-puri tayo sa 
rebolusyonaryong masa, mga aktibista ng mga organisasyong masa, mga 
Pulang mandirigma, mga organisador at kadre ng Partido na patuloy na 
nagpupunyagi sa rebolusyonaryong landas sa kabila ng mga kahirapan at 
sakripisyo laluna sa harap ng pinaigting na kampanya ng pasistang 
terorismong inudyok ng imperyalismong US. 


Kinakaharap natin ang papalalang krisis ng naghaharing sistemang 
reaksyunaryo kapwa sa loob ng bansa at sa buong mundo, na kinatatangian 
ng matagalang istagnasyon at pagbagsak ng ekonomya, lumalalang 
kalagayang panlipunan, paglakas ng pasismo at terorismo ng estado at 
lumalaking banta ng digmaang inter-imperyalista. Nililikha ng krisis ang 
napakapaborableng kundisyon para pamunuan ng proletaryado ang bayan at 
isulong ang rebolusyonaryong kilusan sa Pilipinas at sa iba't ibang panig ng 
daigdig. 


Patuloy na lumulubha ang krisis ng pandaigdigang sistemang kapitalista. 
Dumadausdos ang ekonomya ng US at ibang nangungunang kapitalistang 
bansa patungo sa panibagong ronda ng resesyon na nagbabantang saklutin 
ang wala pang kapantay na dami ng bansa. Lumalabas ang bulok na 
kaibuturan ng sistemang kapitalista at nagdadala ng malawakang pagwasak 
at pagdurusa sa proletaryado at mamamayan. Lumalakas ang mga pasistang 
pwersa para atakehin at sirain ang pamumuno ng proletaryado. Umiigting 
ang mga kontradiskyon at ribalang inter-imperyalista. Para pigilan ang 
kanyang estratehikong pagdausdos, lalong maging mapanggera ang 
imperyalismong US at itinutulak ang ibang imperyalistang bansa na maging 


mas agresibo sa militar. Humantong ito sa gera sa Ukraine at nagpapalaki sa 
banta ng tuwirang inter-imperyalistang gera o gerang pandaigdig. 


Patuloy na nagdurusa ang sambayanang Pilipino sa humihigpit na hawak ng 
imperyalismong US, at pag-aasal-alipin ng rehimeng Marcos sa mga dikta 
at interes ng Pentagon, dayuhang monopolyong kapitalista sa pinansya, at 
mga korporasyong multinasyunal. 


Tumatalim ang krisis ng naghaharing malakolonyal at malapyudal na 
sistema, na kinatatangian ng malawak na pagkawasak ng mga pwersa sa 
produksyon, at pagbulusok ng kalagayang sosyo-ekonomiko ng mayorya ng 
sambayanang Pilipino. Ang pag-angat sa kapangyarihan ng kinamumuhiang 
pangkating Marcos-Duterte, na malawakan na itinuturing na hindi lehitimo 
dahil sa malawakang pandarayang elektroniko noong eleksyong Mayo 
2022, ay tanda ng lalong pagkabulok ng naghaharing sistemang 
pampulitika. 


Patuloy nitong ipinatutupad ang pabrutal nang pabrutal na gerang 
panunupil, gamit ang pinakamalalalang anyo ng pasistang terorismo para 
sindakin ang malawak na masa ng sambayanan. Subalit natutulak ang mga 
manggagawa, magsasaka at iba pang aping uri at sektor na lumaban at 
ipagtanggol ang kanilang mga karapatan at interes. Higit na lumilinaw 
ngayon na makatarungan, kailangan at kagyat ang pagsusulong ng 
demokratikong rebolusyong bayan sa pamamagitan ng matagalang digmang 
bayan. 


Patuloy na nagpupunyagi ang mga kadre at aktibista ng Partido sa 
pagsusulong ng demokratikong rebolusyong bayan sa pamamagitan ng 
matagalang digmang bayan para kubkubin ang kalunsuran mula sa 
kanayunan, at pagsusulong ng kilusang masa kapwa sa lungsod at 
kabukiran. Sa nagdaang mga taon, may malalaki tayong nakamit sa iba't 
ibang larangan ng gawain. Subalit, dumanas din ang rebolusyonaryong 
kilusan ng mga kabiguan at pag-atras sa ibang larangan ng gawain dahil sa 
suhetibismo, panloob na mga kahinaan at pagkakamali, habang hinarap 
natin ang estratehikong opensiba ng kaaway sa nagdaang limang taon. 


Sa gabay ng Marxismo-Leninismo-Maoismo, hindi natitinag ang Partido sa 
mga pag-atras na ito. Determinado itong pangibabawan ang lahat ng 


kahinaan, iwasto ang mga pagkakamali, magkonsolida at magpalakas, 
upang magsilbing namumunong bag-as ng sambayanang Pilipino sa 
kanilang pakikibaka para ibagsak ang imperyalismo, pyudalismo at 
burukratang kapitalismo at kamtin ang pambansang kalayaan at 
demokrasyang bayan. 


Umiigting ang mga kontradiksyon sapagsadsad sa panibagong ronda ng 
krisis ng pandaigdigang sistemang kapitalista 


Muli na namang mabilis na bumubulusok ang pandaigdigang sistemang 
kapitalista, matapos ang isang iglap ng sandaling paglawak noong 
nakaraang taon kasunod ng pandaigdigang resesyon noong 2020 sa 
kasagsagan ng pandemyang Covid-19. Nagaganap ito wala pang isang taon 
mula nang sabihin ng International Monetary Fund na lalago ang mga 
ekonomya sa 2022 at susunod na mga taon. Pinatitindi ng kapitalistang 
krisis ang lahat ng anyo ng pang-aapi at pagsasamantala, pinalalalim ang 
tunggaliang inter-imperyalista, napatitindi ng tunggalian ng mga uri at 
nagluluwal ng mga kundisyon para sa rebolusyonaryong paglaban. 


Sinasabing ang pagbulusok nitong huli ng ekonomya ay resulta lamang ng 
mataas ng implasyong dulot ng pagsirit ng presyo ng langis at buntot na 
epekto ng mga lockdown noong pandemya na gumulo sa pandaigdigang 
suplay. Ang totoo, pagpapatuloy ito ng matagalang istagnasyon ng 
sistemang kapitalista sa buong mundo na nagsimula noon pang 
pandaigdigang krisis sa pinansya noong 2008, halos 15 taon na ang 
nakaraan. Pansamantala lamang itong naputol nang magbangon ang mga 
ekonomya sa huling kwarto ng 2020 sa tulak ng malaking pautang, matapos 
ang resesyon kaugnay sa pandemya sa unang bahagi ng taong iyon. Ginamit 
na ngang termino ng mga ekonomistang burges ang “permacrisis” para 
ilarawan ang pangkalahatang istagnasyon at nagtatagal na kawalang-tatag 
ng pandaigdigang ekonomya na humaharap sa sala-salabid na krisis sa 
pagkain at enerhiya, gera at mga tungalian at kaguluhan sa pinansya. 


Nasa gitna ngayon ang pandaigdigang sistemang kapitalista ng 
pinakamalaking pampinansyang bula sa kasaysayan ng mundo. Nasa 5290 
trilyon ang kabuuang pandaigdigang utang pampubliko at pribado sa 
ikatlong kwarto ng taon, katumbas ng 343% ng pandaigdigang produksyon. 
Mula nang tumama ang pandemya, walang kapantay ang inaabot ng utang 


at pumalo nang 360% ng GDP noong 2020 at $303 trilyon noong 2021. 
Ang pagliit kamakailan ay sanhi ng paglakas ng dolyar ng US na dahilan 
para magmukhang mas maliit ang mga utang na di dolyar, at ng pagtaas ng 
tantos ng interes na bumabawas sa bagong pangungutang. 


Walang singmabuway din ngayon ang mga bono at treasuries na dati’y 
itinuturing na ligtas lagyan ng puhunan. Bumagsak nang 11% ang 
pandaigdigang pamilihan ng bono na katumbas ng $2.6 trilyon— 
pinakamalala mula noong krisis sa pinansya noong 2008. Patung-patong 
ang mga pagkalugi dahil sa agresibong pagtataas ng interes ng mga bangko 
sentral. Bagsak ngayon nang higit 24% ang long-term US treasuries, bago 
pa magtapos ang taon. Pinakamalala rin mula 2008 ang pagkalugi ng mga 
pamilihan ng sapi sa buong mundo na ang halaga’y sumadsad nang 20% 
ngayong taon. Lalala pa ang pagkamabuway at pagkalugi sa 2023 kasabay 
ng paglubha ng mga ekonomya. 


Inaasahan ng Organization for Economic Cooperation and Development o 
OECD na mangangalahati ang paglago ng ekonomya mula 6% noong 2021 
patungo sa 3.1% ngayong taon, at bababa pa sa 2.2% sa 2023. Tumutungo 
na sa resesyon ang nangungunang mga bansang kapitalista matapos mabilis 
na itaas ang mga tantos ng interes at naghigpit ng mga patakaran sa 
pananalapi para kontrolin ang implasyon. Pinepreno nito ang produksyon, 
pinararami ang tanggalan at disempleyo, at sumisira sa buhay at kabuhayan 
ng milyun-milyong tao. Hihilahin din nito ang ibang mga bansa na nakatali 
sa pandaigdigang produksyon ng mga korporasyong multinasyunal na, 
matapos ang ilang dekada ng globalisasyon, ay binubuo ng mayorya ng 
bansa sa buong mundo. 


Ang pagtataas ng interes at ibinubunsod nitong resesyon at pagpreno ng 
produksyon ay magreresulta sa lalong maraming krisis sa pautang at 
pagbabayad-utang, magpapalala sa produksyon at disempleyo, at lalong 
magpapalubha sa kahirapan at hindi pagkakapantay-pantay. Paiigtingin ng 
kalagayang ito ang kawalan ng katatagan at magpapalalim sa istagnasyon 
ng ekonomya. 


Tumigil sa paglago ang ekonomya ng US simula unang hati ng taon, at 
patungo na sa resesyon sa susunod na taon matapos simulan ng Federal 
Reserve ang pagtataas ng tantos ng interes simula kalagitnaan ng taon na 


pumigil sa produksyon. Apat na ulit na mas malaki ang tanggalan sa 
trabaho ngayong taon kaysa noong nakaraang taon sa sektor ng teknolohiya, 
sasakyan, kalusugan, bangko, pagtitingi at mga serbisyo. Sa ngayon, dala 
nito ang dambuhalang utang na mahigit $31 trilyon. Ang tunay na 
implasyon ay 16% at hindi 7%. May mga nagsusuring naniniwalang mas 
malala pa kaysa 1788 ang aabuting paglagpak ng pamilihan ng bono, na 
isang bula sa pinansya na 40 ulit na mas malaki kaysa pamiliha ng sapi. 
Lumalaki ang posibilidad ng “Mas Malaking Depresyon” sa harap ng 
pagsadsad ng real estate at 700% pagdami ng mga nareremata kumpara sa 
nagdaang taon. Inaasahang sisidhi pa ang mga salik na ito sa darating na 
mga buwan. 


Ang ekonomya ng China, na matagal na itinuring na makina ng paglago ng 
ekonomya ng mundo, ay patuloy na sumusuray sa harap ng lumalaking 
krisis sa pinansya na kinatatangian ng mataas na mataas na antas ng utang 
at hindi nababayarang utang sa real estate ang pagbabangko, pagsadsad ng 
konstruksyon at paghina ng produksyon. Bumabalentong ang pamilihan sa 
real estate na may mahigit 90 milyong bakanteng kondominyum. Bumagal 
ang konstruksyon ng imprastruktura sa loob at labas ng China. Bagsak ang 
bentahan. Inaasahang bababa lamang nang mahigit 3% ang paglago ng 
ekonomya, pinakamababa mula dekada 1970. Bagsak at inaasahang umabot 
Sa 3-5% ang paglago ng eksport ng China (mula 29.8% noong nagdaang 
taon) sa harap ng banta ng resesyon sa US at Europe, na hihila naman sa 
mga bansang nakatali sa produksyon sa China. 


Ang paglago ng ekonomya sa mga bansa sa Europe ay inaasahang babagsak 
sa 0.3% sa susunod na taon at maraming bansa’y masasadlak sa 
mahahabang resesyon. Niyayanig ng istagplasyon ang UK, na nasa 
resesyon na at inaasahang di makababangon hanggang katapusan ng 2024. 
Inaasahang kikitid nang 4.5% ang ekonomya ng Russia sa susunod na taon, 
at ang Germany nang 0.796, habang inaasahang lumago nang 0.896 ang 
Frane. Naging pabigat sa maraming nangungunang bansa sa Europe ang 
mga sangsyon ng US kontra sa natural gas ng Russia na nag-obliga sa 
kanilang bumili ng mas mahal na natural gas mula sa US. Nagtatanggalan o 
hindi kumukuha ng bagong manggagawa ang mga kumpanya sa Europe (sa 
industriya, teknolohiya, transporta-syon, pagkain, pagtitingi, pagbabangko 
at iba pa). 


Sasadsad rin ang Japan sa resesyon sa katapusan ng taon at inaaasahang 
masasadlak hanggang sa susunod na taon. Hinihila pababa ang produksyon 
ng mataas na depisito sa kalakalan sa harap ng mabagal na paglago ng 
eksport dahil sa mahinang demand, mabilis na pagbagsak ng halaga ng yen 
kontra sa dolyar, at walang-kapantay na implasyon. 


Pasan ng malaking mayorya ng hindi maunlad o atrasadong ekonomya ang 
matarik na implasyon, masidhing disempleyo, pagbagsak ng halaga ng 
salapi dahil sa tulak ng US na palakasin ang dolyar, na nagreresulta sa 
pagsirit ng gastos sa pag-aangkat ng pagkain at iba pang kalakal, pagbaba 
ng tuwirang dayuhang pamumuhunan, at pamalagiang depisito sa 
kalakalan. Dinurog ang mga bansang ito ng ilang dekada ng patakarang 
neoliberal na ipinataw para bigyang-daan ang todong imperyalistang 
pandarambong na nagresulta sa malawak na pagkawasak ng mga pwersang 
produktibo at mga rekursong pang-ekonomya. Saklot sila ng masidhing 
krisis sa pautang, at labis ang pasanin sa pagbabayad-utang. Nasa 6096 ng 
pinakanaghihirap na bansa ay mataas ang risgong hindi na makapagbayad o 
sadlak na sa labis-labis na kagipitan. Nitong Oktubre, sumadsad ang 
ekonomya ng Sri Lanka dahil sa bigat ng di mabayarang dayong pautang, at 
malamang na hindi ito ang huling bansang daranas ng masidhing epekto ng 
krisis sa pautang. 


Sa ubod ng tumitinding krisis ng pandaigdigang sistemang kapitalista ay 
ang krisis ng sobrang produksyon. May sobrang suplay ng mga mayor na 
kalakal kabilang ang langis, semiconductor, mga produktong elektroniko, 
asero, mga materyales pangkonstruksyon, sasakyan, mga produktong 
agrikultural at iba pa. Ang mabilis na pagtaas ng kapasidad sa produksyon 
(gamit ang mga kompyuter, robot, artificial intelligence at iba pang 
teknolohiya) at ang kasabay na pagtaas ng tigil na kapitalpaglaki ng kapital 
na nakalagak sa mga makina (fixed capital), kakombina ng pagbaha sa 
pamilihan at di mabentang imbentaryo, ay nagpapabulusok sa tantos ng 
tubo, pagsira sa produksyon at mga pagkabangkarote. Ginagamit ang 
sobrang kapital para lumikha ng sunud-sunod na bula sa pinansya, na 
humahantong sa lalong konsentrasyon ng kapital sa kamay ng iilang 
monopolyo. 


Nagreresulta ang krisis ng kapitalistang sistema sa lalong mabilis na 
akumulasyon ng kapital at yaman sa kamay ng iilang monopolyong 
kapitalista, at tuluy-tuloy na tumitinding hindi pagkakapantay-pantay ng 
mga uri at bansa. Sa nagdaang mga buwan, pinasirit ng mga monopolyong 
kumpanya sa langis at mga ispekulador sa pinansya ang presyo ng langis na 
dahilan para magkamal sila ng walang-kapantay na tubo. Noong pandemya, 
may lumitaw na isang bilyunaryo kada 30 oras, habang isang milyong tao 
ang sumadsad sa antas ng labis na kahirapan dahil sa nawalang kita, 
pagkawala ng trabaho at tumataas na gastos sa pamumuhay. Sa panahong 
iyon din, nadoble ang yaman ng sampung pinakamayamang bilyunaryo, 
habang bumagsak ang kita ng 99 porsyento ng populasyon sa mundo. Ang 
yaman ng kulang sa 2,700 bilyunaryo, na ang 70% ay mula sa sampung 
bansa lamang, ay mas malaki sa buong yamang pag-aari ng 4.6 bilyong tao 
o 60% ng pandaigdigang populasyon. 


Sa gitna ng lumalalang pandaigdigang krisis sa ekonomya, nakikita natin 
ang paglalim at pag-igting ng apat na mayor na kontradiksyon, sa partikular, 
ang kontradiksyon sa pagitan ng mga monopolyong kapitalista at mga 
manggagawa sa mga imperyalistang bansa, yaong sa pagitan ng mga 
imperyalistang bansa, yaong sa pagitan ng mga imperyalistang 
kapangyarihan at mga aping mamamayan at bansa, at yaong sa pagitan ng 
mga imperyalistang bansa at mga bansang naggigiit ng pambansang 
kalayaan at hangaring sosyalista. 


Patuloy na lumalakas ang mga pakikibakang manggagawa sa US, sa UK at 
iba pang imperyalistang bansa sa harap ng pagtaas ng gasto sa pamumuhay 
at mababang sahod. Lumalakas ang pag-oorganisa ng mga unyon sa US 
kabilang ang binubuo sa mga mayor na korporasyon (Amazon, Starbucks, 
Apple, Google, Verizon at iba pa). Naglulunsad ng mayor na mga welga at 
demonstrasyon ang mga manggagawa para isulong ang hinihinging dagdag 
sahod at pagpapabuti ng kundisyon sa paggawa. Sumisiklab ito sa buong 
Europe kabilang ang pambansang welga ng mga manggagawa sa 
transportasyon at paliparan sa France, Spain, Belgium at iba pa. Ngayong 
Disyembre, niyayanig ang UK ng mga welga ng manggagawa sa malawak 
na saklaw ng mga industriya at serbisyo, ang pinakamalaki sa nagdaang 
tatlong dekada. 


Ang pagkabigo ng mga monopolyong kapitalista na lutasin ang lumalalang 
krisis sa mga imperyalistang estado ay nagpapalakas sa mga pasistang 
grupo na nag-uudyok ng ultra-nasyunalismo, panatisismo sa relihiyon at 
antikomunismo. Pinopondohan, inoorganisa at hinihikayat ng mga 
monopolyong kapitalista ang mga pasistang ito para palabuin ang 
kapitalistang ugat ng krisis sa ekonomya at lumikha ng mga kaguluhan sa 
ekonomya at pulitika para ilayo ang pansin at lakas ng taumbayan sa maka- 
uring tunggalian. Nilalabanan nila ang maka-uring pamumuno ng 
proletaryo, at kinokontra ang paglakas ng mga kilusan at tunguhing anti- 
imperyalista, demokratiko at sosyalista. Tungkulin ng rebolusyonaryong 
proletaryado at kanilang partido na malawak na abutin ang mga 
manggagawa, magsagawa ng malawak na edukasyon para magsanay ng 
libu-libong mga proletaryong kadre, upang pamunuan ang milyun-milyong 
manggagawa. Dapat gabayan ang kanilang pakikibaka para sa 
demokratikong reporma tungo sa landas ng sosyalistang rebolusyon. 


Ang pakikibaka ng uring manggagawa sa mga imperyalistang bansa laban 
sa lumalalang anyo ng pagsasamantala at pang-aapi ay nagtatakda ng 
hangganan ng paglago ng kapital na pwedeng kamkamin ng mga 
monopolyong kapitalista sa kanilang mga bansa. Habang mas malakas ang 
paglaban ng mga manggagawa sa mga imperyalistang bansa, lalong 
naghahanap ang mga monopolyong kapitalista sa ibang bansa ng larangan 
para sa kapitalistang pagsasamantala at pandarambong para ibsan ang 
kanilang hindi mapigilang pangangailangan para sa kapitalistang 
ekspansyon at pagkauhaw sa supertubo. 


Umiinit ang inter-imperyalistang tunggalian at gera, sa harap ng tulak ng 
mga imperyalistang kapangyarihan na pangalagaan at palawakin ang 
saklaw ng kanilang pandaigdigang impluwensya at pamumuhunan. Sa 
kasalukuyan, ang imperyalismong US ang pangunahing nag-uudyok ng 
gera sa walang-habas nitong tulak para sa pandaigdigang hegemonya. 
Gumagamit ang US ng paraan ng agresibong militar para pigilan ang 
paglago at paglawak ng imperyalistang karibal nitong China at Russia. 


Ang gera sa Ukraine ay resulta ng walang-tigil na agresyon ng US at North 
Atlantic Treaty Organizations o NATO para palawakin ang alyansang 
militar mula 1991 sa pamamagitan ng paglunsad ng mga gerang agresyon 


Sa mga teritoryo sa Eastern Europe na dating bahagi ng Warsaw Pact, na 
taliwas sa kasunduan sa Minsk noong 1991. Ang armadong pag-atake ng 
Russia sa Ukraine mula Pebrero na may deklarasyong pigilan ang patuloy 
na paglawak ng NATO para isanib ang Ukraine at ipagtanggol ang 
populasyong nagsasalita ng Russian sa rehiyong Donbass na pinuruhan ng 
walang habas na panganganyon ng pwersa ng Ukraine na may suporta ng 
US. Ang tuluy-tuloy na panghihimasok ng US at NATO at pagbuhos ng 
halos walang kaubusang mga sandata at pondo sa Ukraine para birahin ang 
Russia ay nagpatagal sa gera at nagtulak sa Russia na ilagay sa maksimum 
alert ang kanyang mga sandatang nukleyar. Nagpakat na ang US ng mga 
tropa sa Poland na handa sakaling tumindi sa tuwirang panggegera sa 
Russia. Lumalakas ang tinig ng mga upisyal ng US sa layuning 
“estratehikong pahinain” ang Russia at pagwatak-watakin ito. 


Habang nakikipaggera sa Ukraine, patuloy na umiigting ang pang-uupat at 
pag-uudyok ng imperyalismong US sa China, at paggatong sa isyu ng 
soberanya ng China sa Taiwan. Sa tulak ng US, inilabas ng NATO ang 
“estratehikong pananaw” ma bumabatikos sa China sa pagiging 
“mapamwersa” at nagdeklara dito bilang “estratehikong hamon” sa 
seguridad ng NATO. Binalangkas ng “Indo-Pacific Strategy” ng US 
Pentagon ang plano nitong paikutan ang China gamit ang mga alyansang 
militar tulad ng AUKUS (Australia-United Kingdom-US) at Quad 
(Quadrilateral Security Dialogue, kasama ang Japan, India at UK). 
Nagpwesto ito ng mga misayl sa mga base nito sa Japan, South Korea, 
Singapore at Pilipinas. Layunin nitong kontrolin ang “kadena ng mga unang 
isla” sa pamamagitan ng pagpapalakas ng presensya ng pwersang nabal nito 
sa Sea of Japan, Taiwan Strait at sa kanluran at silangang karagatan ng 
Pilipinas. 


Ang tulak patungo sa tuwirang inter-imperyalistang gera ay nahahadlangan 
ng hangganan ng kapangyarihan ng imperyalistang US, na kinatatampukan 
ng mga kontradiksyon sa loob ng NATO at ang paghahalo sa loob ng UN at 
iba pang internasyunal na asosasyon at kumperensya ng magkakaribal na 
imperyalistang kapangyarihan at mga estadong matatag sa kasarinlan at 
anti-gera. Labis na nayayamot ang Germany, France, UK at iba pang bansa 
sa agresibong pagtulak ng US sa mga kaalyado nito sa NATO na magbuhos 
ng ayudang militar sa Ukraine, putulin ang daloy ng natural gas mula 


Russia tungo sa Europe, at sa halip ay bumili ng mamahaling gas mula sa 
US. Mas maraming bansa sa mundo ang hindi sumunod sa mga hakbanging 
panggigipit ng US kontra sa langis mula Russia. Habang nagpapalakas ng 
alyansang militar ang US sa India, tumatanggi itong kundenahin ang pag- 
atake ng Russia sa Ukraine, at ngayo’y siyang bumibili ng 20% ng langis 
mula Russia. 


Papatindi ang retorika ng mga upisyal ng US tungkol sa “decoupling” (o 
“pagkalag”) at pagpapataw ng panggigipit at mataas na taripa ng mga 
inaangkat mula China. Gayunman, ang “decoupling” ay sinasalubong ng 
lumalakas na kahingian para sa mundong multipolar at pagtakwil sa 
hegemonya ng US, at praktikal na mga hakbang para itayo ang mga 
internasyunal na pagtutulungan at mga kalakalang hindi nakatali sa dolyar 
ng US. 


Lumakas ang loob ng mga bansang kabilang sa alyansang BRICS (Brazil, 
Russia, India, China at South Africa) na magkasundo na magkalakalan 
gamit ang isang bagong reserbang salaping internasyunal para kalabanin 
ang dolyar ng US at ang “special drawing rights” ng IMF bilang salapi. 
Itinutulak ng mataas na presyo ng enerhiya at tantos sa interes sa US ang 
ibang bansa na sumapi sa alyansang BRICS. Naghayag ng interes na 
sumapi ang Algeria, Bangladesh, Indonesia, Iran, Mexico, Nigeria, Sudan, 
Syria, Pakistan at Venezuela. Posible ring sumapi sa BRICS+ ang 
Argentina, Egypt, Indonesia, Kazakhstan, UAE, Saudi Arabia, Senegal, 
Thailand at Turkey. 


Makabuluhan ang bilang ng bansang naggigiit ng kanilang pambansang 
kasarinlan na kumokontra sa pagpapataw at panghihimasok ng US, at 
aktibong sinasamantala ang mga kontradiksyong inter-imperyalista. Ilan sa 
mga bansang ito ay nagdedeklara ng kanilang mga programa at hangaring 
sosyalista. Kabilang sa mga ito ang Cuba, and Democratic People’s 
Republic of Korea at ang Socialist Republic of Vietnam. Mayroon ding 
tinatawag na “pink tide” ng mga bansa sa Latin Amerika na naghalal ng 
mga partidong deklaradong anti-US at kontra-neoliberal. 


Ang mga bansang ito ay maaaring magpalakas nang nagsasarili, makipag- 
alyansa sa isa’t isa at kasama ang aping mamamayan at mga bansa na 
nakikibaka para sa pambansa at panlipunang paglaya. Dapat tumulong ang 


mga proletaryong rebolusyonaryong pwersa na bumuo ng internasyunal na 
pakikipagkaisa sa mga bansang ito na sinasapol ang prinsipal na anti- 
imperyalistang aspeto ng mga estadong ito, habang gagap ang maka-uring 
katangian at balanse ng mga pwersang panloob nito. 


Patuloy na umiigting ang mga kontradiksyon sa pagitan ng mga 
imperyalistang kapangyarihan at ng mga aping mamamayan at bansa sa 
gitna ng papalalang mga kundisyong panlipunan sa mga bansang binugbog 
ng mga kontra-nasyunal na patakaran sa kalakalan, pamumuhunan, pag-aari 
ng mga rekursong pang-ekonomya at iba pang mga hakbanging neoliberal 
na ipinataw ng mga imperyalistang bangko at gubyerno. Tumitindi ang mga 
kaguluhang panlipunan sa harap ng pagbulusok ng kalagayan sa 
pamumuhay ng masang anakpawis at mga panggitnang sektor sa gitna ng 
mataas na implasyon, mababang sahod, malawak na disempleyo, 
kakulangan sa pagkain at kabuuang pagkabulok ng mga produktibong 
pwersa. 


Maya't maya'y sumisiklab ang mga welga at malawakang demonstrasyon 
sa iba't ibang bansa na naggigiit ng mga demokratikong reporma tulad ng 
pagtataas ng sahod, at lumalaban sa imperyalistang panghihimasok militar, 
gera at pang-uupat ng gera. Tiyak na sasabog pa ang mga pag-aalsang masa 
at pampulitikang kombulsyon sa mga darating taon kaakibat ng paglaban ng 
malawak na masa sa lumalalang anyo ng pambansa at panlipunang pang- 
aapi na ipinataw ng mga imperyalistang kapangyarihan. Sa udyok ng 
kanilang mga imperyalistang diyos-diyosan, bumabaling sa hayagang 
pasistang paghahari ang mga reaksyunaryong papet na estado sa hangaring 
supilin ang mga pwersang patriyotiko, demokratiko at sosyalista. 


Patuloy na lumilikha ang krisis, laluna sa mga atrasadong bansa nasa ilalim 
ng neokolonyal at pasistang paghahari, ng mga kundisyong pabor sa 
pagsusulong ng armadong rebolusyon laban sa imperyalistang paghahari at 
pang-aapi. Sa ilalim ng mga mapang-api at mapanupil na rehimen, walang 
ibang mapagpilian ang mamamayan kundi ang sandatahang paglaban. 
Lumilitaw ang mga pwersang gerilya sa iba't ibang bansa upang 
ipagtanggol ang kanilang mga karapatang pampulitika, panlipunan, pang- 
ekonomya at pangkultura. Patuloy na isinusulong ang mga armadong 
rebolusyonaryong pakikibaka na pinamumunuan ng partidong Marxista- 


Leninista-Maoista sa India, Turkey, Colombia, Peru, Pilipinas at iba pang 
bansa. 


Inuudyok ng lumalalang kalagayang sosyo-ekonomiko at terorismo ng 
estado ang paglaban ng bayan 


Mabilis na lumalala na pamalagiang krisis ng naghaharing sistemang 
malakolonyal at malapyudal sa Pilipinas, kasabay ang pagbulusok ng 
ekonomya at kalagayan sa buhay ng malaking mayorya ng mamamayan. 
Ang umiiral na sitwasyon ay nagtutulak sa malawak na masa ng mga 
manggagawa, magsasaka at mga may maliit na kita na mag-organisa at 
kolektibong igiit ang kagyat na mga demokratikong reporma sa ilalim ng 
estadong neokolonyal. 


Ang naghaharing sistema ay pinamumunuan ngayon ng labis na 
kinamumuhiang magnanakaw na pangkating Marcos. Sa ilalim ni Marcos 
Jr, lalong hindi natutugunan ng reaksyunaryong estado ang 
pangangailangan ng taumbayan. Naghahabi ito ng mga ilusyon ng reporma 
at gumagamit ng pasistang panunupil para panatilihin ang naghaharing 
sistema. Kaya lalong nagiging bukas ang sambayanan sa rebolusyonaryong 
propaganda at pabor na kumilos, mag-organisa at magsulong ng kanilang 
mga pakikibaka. 


Ang pagbabalik sa poder ng dinastiya sa pulitika ni Marcos ay klarong 
patunay ng labis-labis na pagkabulok ng naghaharing sistema. Matapos 
mapatalsik sa kanilang paghaharing diktadura noong 1986 sa harap ng 
malawakang galit ng taumbayan sa walang kapantay na korapsyon at 
pandarambong at pag-abuso sa karapatang-tao, ang pamilyang Marcos ay 
binigyan ng puwang sa pulitika at ekonomya ng nagdaang mga rehimen, sa 
tulak ng US para plantsahin ang gusot sa mga naghaharing uri. 


Malawak ang pagtingin na hindi lehitimo ang kasalukuyang rehimen ni 
Ferdinand Marcos Jr dahil umangat ito sa poder gamit ang pandarayang 
elektroniko, malawak na pagkakait ng karapatang makaboto, pagbili ng 
boto at pamimilit ng mga ahente ng estado sa eleksyon noong Mayo 2022, 
sa pakikipagkuntsaba sa noo'y naghaharing rehimeng Duterte. Sa pagkamit 
ng kapangyarihang pampulitika, pakay ng mga Marcos na konsolidahin ang 
kanilang bilyun-bilyong pisong iligal na yaman na kinamkam noong 


diktadurang Marcos, at panatilihin at palawakin ang kanilang dinastiyang 
pampulitika. 


Sumusumamo ang rehimeng Marcos kapwa sa imperyalistang US at China 
sa kapinsalaan ng sambayanang Pilipino at kasarinlan ng bansa. Gayunman, 
malinaw na idineklara ni Marcos ang katapatan sa US nang ianunsyo noong 
Nobyembre na pahihintulutan niya ang US na magtayo ng limang baseng 
militar, dagdag sa limang mga pasilidad militar ng US sa ilalim ng EDCA, 
bilang bahagi ng pagpapalakas ng US ng pwersa laban sa China. 


Ang naghaharing reaksyunaryong estado ay isang neokolonyal na estado ng 
US. Nananatiling pangunahing imperyalistang kapangyarihan ang 
gubyernong US sa bansa, hawak ang AFP bilang pangunahing haligi ng 
kanyang paghahari, at ang mga burukratang kapitalistang tapat sa 
kapangyarihan ng US at naghahari na may basbas ng kanilang 
imperyalistang amo. Pribilehiyado ang katayuan at mga karapatang ekstra- 
teritoryal ang militar ng Amerika sa Pilipinas sa ilalim ng Mutual Defense 
Treaty at iba pang hindi pantay na kasunduang militar. Ang mga kagamitan 
at tauhan nito'y estratehikong nakapakat at nakapusisyon sa mga susing 
kampo at pasilidad ng AFP sa buong bansa. 


Lumitaw ang China bilang imperyalistang bansa ngunit malayong 
pangalawang kapangyarihan sa Pilipinas. Sa nagdaang ilang dekada, ang 
mga “monopolyo kapitalista ng China ay nakipagkuntsaba sa 
imperyalismong US at nakisalo sa liberalisasyon ng mga patakaran sa 
kalakalan at pamumuhunan sa Pilipinas. Malalaking halaga ng salapi ang 
ibinuhos nila sa pagmimina, pati na sa semiprocessing (pag-asembol at 
testing) ng mga produktong elektroniko na matakaw sa lakas-paggawa. 
Nagpapakitang-gilas ng presensyang militar ang China sa West Philippine 
Sea sa pamamagitan ng mga pasilidad militar na itinayo sa mga artipisyal 
na isla sa loob ng teritoryong pandagat ng Pilipinas na lumalabag sa 
kasarinlan ng bansa. 


Patuloy na lumalala ang ekonomya at pamumuhay ng mamamayang 
Pilipino sa ilalim ng rehimeng Marcos. Abala si Marcos Jr sa paglamyerda 
sa ibang bansa, pagpapakintab ng imahe ng tirano niyang ama, at pagtiyak 
ng kanyang ibubulsa. Wala siyang inaalok na bagong solusyon upang ilihis 
sa papabulusok na landas ng ekonomya ng Pilipinas. Ang deklarasyon 


niyang “buksan nang todo ang mga pinto” ay nangangahulugan lamang ng 
pagpapatuloy ng mga neoliberal na patakaran sa ekonomya na pabor sa 
dayuhang kapitalistang namumuhunan kasama ang mga pagkaltas o 
paglibre sa buwis, mababang sahod sa mga manggagawa, pagsupil sa 
karapatan sa pag-uunyon at pagwelga at iba pang pang-akit. 


Puro hangin at walang batayan ang mga pangako ni Marcos na pagbangon 
ng ekonomya para lang mapayapa ang masang balisa. Kahit ang sinasabi 
niyang pagpapalaki ng dayuhang pamumuhunan ay taliwas sa paghina ng 
pandaigdigang ekonomya sa gitna ng mga resesyon sa nangungunang 
imperyalistang bansa, lumiliit na demand para sa mga inasembol na kalakal 
(partikular na ang mga semiconductor), mataas na presyo ng langis at iba 
pang salik. Tuluy-tuloy ang pagbaba ng manupaktura na kinatampukan ng 
pagsasara ng mga pabrika ng damit dahil sa lumiit na demand sa US at iba 
pang bansa. Katunayan, lumiliit ang halaga ng bagong tuwirang dayuhang 
pamumuhunan mula sa simula ng taon, kabilang ang unang mga buwan ni 
Marcos. 


Mukha lamang mataas ang kamakailang mga tantos ng paglago dahil 
sinusukat ito mula sa pagkalugmok sa lockdown noong 2020-2021. Huhupa 
ito sa katapusan ng taon at babagsak sa kabuuan ng 2023. Walang salik na 
tumutulak ng tuluy-tuloy na pag-unlad ng lokal na ekonomya. Inilalantad 
ng saligang mga palatandaan ang pundamental na kahinaan ng ekonomya 
ng bansa na nakasalalay sa importasyon at nakatuon sa pag-eeksport at ang 
matarik nitong pagbulusok. Lumaki nang 5496 ang depisito sa kalakalan 
tungong 549.98 bilyon sa unang sampung buwan ng taon. Sa unang tatlong 
kwarto ng 2022, lumaki nang halos 12 ulit ang depisito sa labas-masok ng 
salapi tungong 57.8 bilyon kumpara sa unang tatlong kwarto ng 2021. 


Sa nagdaang tatlong taon, tumaas nang P2 trilyon kada taon ang utang 
pampubliko ng Pilipinas, at nasa P13.6 trilyon na noong Oktubre 2022. 
Noon ding Oktubre, nasa P1.1 trilyon ang depisito sa badyet ng gubyerno, 
na ginigipit ng pagbabayad utang na sa katapusan ng taon ay nakatakdang 
umabot P1.298 trilyon (P513 bilyon pagserbisyo sa interes, at P785 bilyon 
pambayad sa prinsipal sa labas ng badyet). Hanggang 30.9% (o P1.630 
trilyon) ng P5.268 trilyon ng badyet sa 2023 ay nakalaan sa pagbabayad- 
utang (18.65% na mas malaki kaysa 2022). Ang paghina ng piso kontra 


dolyar ay lalong pabigat sa mga Pilipino na labis na ang pinapasang mataas 
at maraming buwis para magpalitaw ng perang pambayad sa utang ng 
bansa. 


Walang kapantay ngayon ang pagsalalay ng bansa sa pautang na umuubos 
sa dugong kapital at yaman ng bansa. Ang yaman ng bansa ay hinuhuthot 
ng mga dayuhang monopolyo kapitalistang bangko, ninanakaw sa 
malakihang iskemang korapsyon ng mga burukratang kapitalista, at 
nilulustay sa pagbili ng mamahaling mga sandata at pagbayad sa pensyon 
ng sobrang laki ngunit di produktibo at parasitikong pwersang militar at 
pulis. 


Malaking bahagi ng pangungutang ay napupunta sa grandyosong mga 
programang pang-imprastrukturang pampubliko na lumilikha lamang ng 
ilusyon ng paglago, ngunit katunayan ay hindi nakatutulong sa ekonomya 
na maging produktibo at nakatatayo sa sariling paa. Gumagamit ang mga 
proyektong pang-imprastruktura na ito ng dayuhang asero at makinarya 
mula sa imperyalistang mga bansang nagpapautang, na nagbibigay sa kanila 
ng pamilihan na magamit ang kanilang tigil na kapital. Kung meron man, 
lumilikha ito ng ilanlibong pansamantalang trabaho, kapalit ng paglibing 
lalo ng bansa sa utang, pagsubo sa korapsyon ng matataas ng upisyal ng 
gubyerno, pagwasak sa kalikasan at pribatisasyon ng mga pampublikong 
yutilidad. 


Ang pagbabayad-utang, gastos sa militar, pork barrel, mga proyektong 
pang-imprastruktura at iba pang hindi produktibong gastusing plano sa 
buong panahon ng gubyernong Marcos ay tutususan ng panibagong 
pangungutang, paghihigpit sa sinturon ng bayan at pagbawas sa mga gastos 
sa serbisyong panlipunan. Lalong kukulangin ang badyet sa pampublikong 
edukasyon, kalusugan at pabahay. Ang pagkaltas ng buwis sa malalaking 
korporasyon at mayayamang pamilya ay tutustusan ng karagdagang mga 
buwis sa mahihirap at mga panggitnang uri, habang iniiwasan ang 
hinihinging pagpataw ng buwis sa yaman ng mga bilyunaryo. 


Mabilis na lumubha ang kalagayang sosyo-ekonomiko ng malawak na masa 
ng sambayanan sa nagdaang taon. Sumirit ang gasto sa pamumuhay 
kasabay ng mataas na presyo ng langis, transportasyon, pagkain at iba pang 
saligang pangangailangan, edukasyon, kalusugan at iba pang serbisyo, 


kuryente, tubig at iba pang yutilidad. Halos 19 milyong pamilya, o pito sa 
bawat sampu sa buong bansa, ang walang anumang impok at nabubuhay 
nang kahig-tuka; ito ay higit tatlong milyon mas marami kumpara noong 
bago mag-lockdown sa pandemya. Noong 2021, ang buwanang kita ng 
aabot sa 7096 ng mga pamilyang Pilipino ay hindi lalagpas sa P25,000. 


Patuloy na tumataas ang arawang gastos sa pamumuhay ng lima-kataong 
pamilya at ngayo'y tantyang nasa abereyds na P1,140 na. Pinakamataas na 
sa bansa ang P570 na minimum na sahod sa Metro Manila pero kalahati 
lamang ito ng abereyds na nakabubuhay na sahod. Mas malala pa ang 
kalagayan sa mga rehiyon kung saan sangkatlo o kulang pa ang minimum 
na sahod. Walang kasimbilis ngayon ang pagdausdos ng pamantayan sa 
buhay ng mga manggagawa, magsasaka, mga karaniwang kawani, mga may 
maliit na kita, propesyunal at milyun-milyong walang hanapbuhay. 


Saklot ang bansa ng matinding krisis sa trabaho sa harap ng malawakang 
disempleyo at maramihang tanggalan. Kalokohan ang napakababang 4.596 
na tantos ng disempleyo ng upisyal na estadistika na sinalamangka sa hindi 
pagbilang sa hindi bababa sa 3096 ng potensyal na manggagawa sa pwersa 
ng paggawa. Higit $40 ng mga may trabaho ay mga self-employed, 
impormal na nagtatrabaho sa pamilya at mga katulong, na kung tutuusin, ay 
walang trabaho sa aktwal. Ang bilang ng upisyal na walang hanapbuhay, 
dagdag ang dami ng manggagawang dismayado (na hindi na naghahanap ng 
trabaho), at dagdag pa ang mga impormal na manggagawa ay aabot kaagad 
sa 55% ng kabuuang pwersa sa paggawa. Sa pagitan lamang nitong 
Setyembre at Oktubre, hanggang 476,000 ang nawalan ng trabaho. Halos 
kalahati nito ay sa sektor agrikultura kung saan buo-buong mga komunidad 
ang napalalayas ng mga natural na kalamidad, pati ng gawang-taong 
kalamidad tulad ng pang-aagaw ng lupa para sa mga proyektong real estate, 
mga proyekto sa imprastruktura, pagpapalawak ng mga operasyon sa mina, 
plantasyon, ekoturismo at proyektong pang-enerhiya. 


Kaalyansa ng naghaharing mga Marcos ang pangkating Duterte, kasama 
ang utak-pasistang Sara Duterte bilang bise presidente. Kaalyansa rin nila 
ang mga Arroyo. Kapag pinagsama-sama, kinakatawan nila ang mga 
pinakabuktot sa mga naghaharing uri na bantog sa brutal na panunpil, 
garapalang korapsyon at sobrang pagpapakatuta sa mga imperyalista. Dahil 


anim na taon lang sa poder, minamadali ni Marcos ang lahat ng paraang 
makapagbulsa ng pinakamalaking pwede mula sa pondo ng estado at 
kotong sa mga proyektong pang-imprastruktura. Iniraratsada ng pamilyang 
Marcos ang pagbubuo ng Maharlika Investment Corporation na bibigyang 
kontrol sa daan-daang bilyong pondong pampubliko upang ilatag ang daan 
sa malawakang korapsyon. Taglay ang kapangyarihang ipuhunan kahit saan 
naiisin ang pondo nito, ang korporasyon ay nakatakdang gamitin ng mga 
Marcos para paburan ang mga kroni at para ilusot ang nakaw na yaman ng 
mga Marcos. 


Upang panatilihin ang sarili sa poder, kinokombina ng rehimeng US- 
Marcos ang paraan ng malawakang panlilinlang at armadong panunupil. 


Malaking pondo ang ibinubuhos sa kampanyang disimpormasyon ni 
Marcos sa social media at midya para lunurin ang kritikal na balita at 
impormasyon, baguhin ang kasaysayan para pagtakpan ang mga krimen ng 
mga Marcos, lumikha ng huwad na mga imahe ng kasiyahan, isaisantabi na 
“propagandang komunista” ang pagtatalakay sa mga isyung panlipunan, 
isagawa ang pagbabansag na terorista at “red-tagging” upang ilayo ang 
atensyon ng bayan sa importanteng mga usapin, busalan sila, panatilihin 
silang supil, sapawan ang hinaing ng masa at ilayo ang mamamayan sa 
landas ng sama-samang paglaban. 


Sa ilalim ng rehimeng US-Marcos, patuloy na pinalalawak ng 
establisimyentong depense at panseguridad, partikular ang Armed Forces of 
the Philippines (AFP), ang poder at impluwensya nito sa burukratikong 
estado at lipunan. Tahasang nilalapastangan nito ang prinsipyo ng “civilian 
supremacy over the military” (o pananaig ng sibilyang awtoridad sa 
militar), kinukumand at kinukontrol ng AFP sa pamamagitan ng mga ahente 
nito sa National Task Force (NTF)-Elcac ang iba't ibang ahensya ng estado 
at yunit ng gubyerno sa ngalan ng kontra-insurhensya. 


Walang-tigil ang AFP at NTF-Elcac sa operasyong saywar at tahasang 
disimpormasyon gamit ang armadong lakas. Tuluy-tuloy na sinusubuan ang 
publiko ng huwad na impormasyon. Sinumang hindi tugma sa kanilang mga 
ideya o tumatangging ulitin ang kanilang mga kasinungalingan ay 
tinatatakang terorista o tagasuporta ng terorismo. Hawak nila ang malaking 


rekurso para gamitin ang social media at midya para ipalaganap ang 
kanilang disimpormasyon. 


Sa ilalim ni Marcos na commander-in-chief, patuloy na pinaiigting at 
pinalalakas ng AFP ang terorismo ng estado upang durugin ang lahat ng 
anyo ng organisasyon at alisan ang mamamayan ng kakayanan ipagtanggol 
at isulong ang kanilang mga demokratikong karapatan. Pinasidhi ang 
paninibasib sa mga unyon, mga organisasyon sa komunidad, asosasyon sa 
paaralan at iba sa tabing ng kontra-insurhensya. 


Taliwas sa pundamental na mga karapatan ng mamamayan, ang mga 
organisasyon nila ay ipinaiilalim sa sarbeylans at walang-tigil na tinatakot 
ang kanilang lider at kasapi ng mga ahenteng militar na humihingi ng 
listahan ng mga myembro para pwersahin silang “sumurender.” Sa kamay 
ng gubyerno ni Marcos, ang bagong batas na SIM registration ay dagdag sa 
makinaryang ng estadong paniktik. 


Walang-tigil at brutal ang paninibasib laban sa taumbayan sa kanayunan. Sa 
gabay ng mga tagapayong Amerikano sa kontra-insurhensya, ginagamit ng 
AFP ang barbaro pero bigong taktikang “paglimas sa dagat para hulihin ang 
isda” na ginamit ng US sa gera sa Vietnam. Buu-buong komunidad ang 
ipinaiilalim sa hamlet o kontrol ng militar sa tabing ng mga programang 
“sibiko-militar” tulad ng RCSP (Retooled Community Support Program). 
Kinokontrol at minamanmanan ang karapatan ng mamamyan sa pagbiyahe 
o pagtrabaho sa kanilang bukid. Ipinapataw ang mga karpyu. Nirereyd ang 
mga bahay sa gabi para ipailalim ang mga residente sa interogasyon at 
pananakot. Ang tumatangging yumuko o makipagtulungan sa militar ay 
ipinaaresto, tinotortyur at walang-habas na pinapatay. Taliwas sa 
internasyunal na makataong batas, tahasang ipinamamalas ng AFP ang 
terorismo ng estado sa paghuhulog ng bomba at panganganyon sa tabi ng 
mga komunidad, bukid at kagubatan na nagdadala ng malawak na takot, at 
pagkawasak sa kabuhayan ng masa at sa kalikasan. 


Ginagamit ngayon ng utusan-ng-US na AFP at mga upisyal panseguridad 
ang linyang “estratehikong tagumpay.” Layunin nitong bigyang-matwid ang 
mahigit limang taon nang pagwawaldas ng daan-daang bilyong piso ng pero 
ng taumbayan sa walang awat nitong mga opensibang militar at laganap na 
mga abusong militar. Katawa-tawang pinalalabas nito sa publiko na lilima 


na lamang ang larangang gerilya ng BHB, at na 25,000 tauhan ng BHB ang 
sumurender, ilang ulit na mas marami sa pagtaya nila noon na may 3,000 
hanggang 4,000 mandirigma ang BHB. Sa kabila nito, patuloy na humihingi 
ang AFP at PNP sa ilalim ni Marcos ng mas maraming pera para bumili ng 
bomba at bala sa kanyon at patuloy na tustusan ang operasyon ng mahigit 
160 batalyon ng mga tropang pangkombat sa mahigit 40 prubinsya sa 
buong bansa, kahit sa mga lugar na sinabing “wala na” ang BHB. 


Sa harap ng malawakang kahirapan at gutom, ang buong bansa ay 
nakapaibabaw sa isang panlipunang bulkang tuluy-tuloy na umuungol at 
handang sumabog. Sumisidhi ang pagkabalisa ng malawak na masa ng mga 
manggagawa, magsasaka at iba pang anakpawis sa harap ng krisis sa 
ekonomya, at tumitindi ang galit sa pagwawalambahala ng rehimeng 
Marcos sa lumalalang kundisyon ng taumbayan mula nang maupo sa poder. 


Hindi nalilimutan ng sambayanang Pilipino, maging ng kabataan, ang hindi 
pa naparurusahang mga krimen ng diktadurang Marcos Sr sa ilalim ng batas 
militar noong 1972 hanggang 1986. Ang malalaking kilos masa noong 
kampanyang eleksyon sa unang bahagi ng taon ay salamin ng pagkamuhi 
ng taumbayan sa pangkating Marcos-Duterte. Tinutuligsa nila ang pag- 
agaw sa kapangyarihan gamit ang eleksyon sa pamamagitan ng 
pandarayang elektroniko ng mga Marcos, Duterte at Arroyo noong 
eleksyong Mayo 2022. Ang malapad na hanay ng mga pwersang 
pampulitika laban sa rehimeng Marcos ay determinadong magkaisa sa isang 
demokratikong nagkakaisang prente para labanan ang korapsyon at lahat ng 
tangkang nakawin ang pero ng taumbayan, ang tulak na monopolyohin ang 
kapangyarihan, ang pagsusunud-sunuran nito sa imperyalismong US, ang 
mga patakarang neoliberal nito at kampanya ng terorismo ng estado. 


Nagluluwal ng malawak na paglaban ng bayan ang kabuuang krisis ng 
naghaharing sistemang malakolonyal at malapyudal. Lumalakas ang 
panawagan para sa makabuluhang pagtataas ng sahod at sweldo para 
tulungang makaagapay ang mga manggagawa at kawani sa tumataas na 
gastos sa pamumuhay. Mayroon ding malapad na kahingian para sa 
regularisasyon ng mga manggagawa at mas mahusay na kundisyon sa 
paggawa. Patuloy na lumalakas ang mga aksyong masa ng malawak na 
masang manggagawa, mga nars, duktor at iba pang manggagawang 


pangkalusugan, mga guro at iba pang sektor. Darami pa ang mga welga at 
protestang manggagawa sa harap ng pagbulusok ng sahod at lubos na 
pagpapabaya ng rehimeng Marcos sa kapakanan ng taumbayan. 


Haharapin ng rehimeng Marcos sa darating na panahon ang mahigpit na 
paglaban ng sambayanan sa pagtulak nito sa mga patakaran at programang 
kontra-nasyunal at kontra-mamamayan. Kabilang dito ang planong 
pagpapataw ng bagong mga buwis sa mga mamimili. Ipinagpapatuloy nito 
ang patakaran ng liberalisasyon sa pag-iimport, laluna sa mga produktong 
pang-agrikultura sa kapinsalaan ng mga lokal na prodyuser. Gusto ni 
Marcos na dagdagan ang pangungutang para pondohan ang mga proyektong 
pang-imprastruktura. Prayoridad sa badyet niya sa 2023 ang pagbabayad 
utang at sobrang gastos sa militar, higit sa pondong panlipunang para sa 
pampublikong kalusugan, edukasyon at iba pang serbisyong pampubliko. 
Itinutulak niya ang pagpapalawak ng mga minahan, plantasyon at iba pang 
proyektong nagpapalayas sa mga magsasaka at minoryang mamamayan sa 
kanilang lupa. Binigyan ni Marcos ng awtoridad ang pagtatayo ng militar 
ng US ng karagdagang mga pasilidad sa loob ng mga kampo ng AFP. 


Malinaw na itinutulak ng sosyo-ekonomikong krisis at sumisidhing 
terorismo ng estado ang taumbayan na lumaban, magtanggol sa kanilang 
mga karapatang sibil, pampulitika, pang-ekonomya at pangkultura, 
ipaglaban ang kanilang kapakanan, at isulong ang kanilang pakikibakang 
antipasista, antipyudal at anti-imperyalista. Determinado ang Partido at 
lahat ng rebolusyonaryong pwersa na isagawa ang malawakang propaganda 
at edukasyon, pag-oorganisa at pagpapakilos sa laksang bilang ng 
mamamayan, at isulong ang rebolusyonaryong armadong pakikibaka sa 
pamamagitan ng matagalang digmang bayan, upang iabante ang pambansa- 
demokrationg hangarin ng bayan. 


Namumuno ang Partido sa rebolusyon sa harap ng brutal na atake ng 
kaaway 


Sa teoretikong pundasyon ng Marxismo-Leninismo-Maoismo, nakatindig 
ang Partido at ginagampanan ang mga tungkulin nito bilang namumuno at 
aserong gulugod ng demokratikong rebolusyong bayan. Ang kritika ng 
Partido sa malakolonyal at malapyudal na sistema sa Pilipinas, at ang 
pangangailangan, pagkamakatarungan at kakagyatan ng programa para sa 


demokratikong rebolusyong bayan ay araw-araw na pinatutunayan ng 
pamalagiang krisis at matalas na mga pagbulusok ng naghaharing sistemang 
pampulitika at pang-ekonomya sa gitna ng paulit-ulit na krisis ng 
pandaigdigang sistemang kapitalista. Ang kawastuhan ng estratehiya ng 
pagsusulong ng matagalang digmang bayan para kubkubin ang kalunsuran 
mula sa kanayunan, ng pagsusulong ng armadong pakikibaka kakombina 
ang iba pang anyo ng pakikibaka at pinatutunayan ng kapangyarihang 
pampulitika at pangmilitar na maipupundar nang sistematiko at 
nakapagsasari ng mga rebolusyonaryong pwersa sa buong kapuluan. 


Upang gampanan ang namumuno nitong papel, malalim na umuugat ang 
Partido sa malawak na masa ng mga manggagawa, magsasaka at iba pang 
anakpawis, maging sa hanay ng petiburges at iba pang progresibo at 
patriyotikong uri at sektor. May mga sangay, seksyon, at komite ito sa iba't 
ibang antas kapwa sa kalunsuran at kanayunan. Naglulunsad ang Partido ng 
propaganda, edukasyong masa at mga pangkulturang aktibidad para 
pukawin, organisahin at pakilusin ang malaking bilang ng mamamayan. 
Nagtatayo ito ng iba't ibang anyo ng organisasyong masa sa lahat ng antas, 
at nakikipag-ugnayan sa mga tradisyunal na organisasyon ng taumbayan, 
upang magrekrut at magsanay ng mga kadre at aktibista mula sa abanteng 
seksyon ng masa. 


Nakapagtayo ang Partido ng libu-libong namumunong komite at mga 
sangay sa 14 na rehiyon, sa mahigit 70 prubinsya, sa daan-daang bayan at 
mga distrito, at sa libu-libong barangay. Itinatayo ang mga komite na ito ng 
Partido kapwa sa kalunsuran at kanaunan, saanman makapagtatayo ang 
Partido ng mga organisasyong masa, makapamumuno sa mga kampanyang 
masa, at maglunsad, maghanda o sumuporta sa armadong pakikibaka. 
Itinayo ng Partido ang Bagong Hukbong Bayan noong 1969 mula sa wala 
bilang sandata para sa digmang bayan. Kasalukuyang mayroon itong libu- 
libong Pulang mandirigma na nasasandatahan pangunahin ng matataas na 
kalibreng riple at mga eksplosibo. 


Kasalukuyang ipinatutupad ngayon ng Partido ang 5-taong programa ng 
Komite Sentral para sa 2017-2022. Ubos kayang nagpupunyagi ang mga 
kadre at aktibista ng Partido na tumugon sa pangkalahatang panawagan ng 
limang-taong programa na isulong ang antipasista, antipyudal at anti- 


imperyalistang kilusan para labanan at ibagsak ang rehimeng US-Duterte, at 
dalhin ang digmang bayan sa abanteng yugto ng estratehikong depensiba. 
Kasalukuyang nilalagom ng Komite Sentral ang mga karanasan sa 
nagdaang limang taon upang halawin ang pangunahing positibo at 
negatibong aral, at ilatag ang programa para sa susunod na panahon. 


Sa takbo ng pagsusulong ng matagalang digmang bayan, naitatag ng BHB 
ang mahigit 110 larangang gerilya sa buong bansa at naitayo ang libu- 
libong mga organisasyong masa. Ipinatutupad nito ang reporma sa lipa at 
itinatatag ang demokratikong gubyernong bayan sa batayan ng 
organisadong lakas ng masa. Ginagamit ng BHB ang mga taktikang gerilya 
ng konsentrasyon, paglilipat at dispersal para maglunsad ng masaklaw at 
maigting na pakikidigmang gerilya sa batayan na papalawak at papalalim 
na baseng masa. 


Binibigo ang mga estratehikong opensiba ng kaaway sa pamamagitan ng 
paggamit ng mga taktika ng kontra-pagkubkob na binubuo ng paglipat-lipat 
ng erya sa isang larangang gerilya, pagpapalapad ng larangang gerilya o 
pagbubuo ng bagong mga larangang gerilya upang ubusin ang hangin ng 
mga nakapokus at sustenidong operasyon ng kaaway. Patuloy na itinataas 
ng BHB ang pleksibleng kapasidad nito sa pamamagitan ng pagkuha ng 
bentahe ng paborableng tereyn, mga taguan o kublian, malalaim na 
suportang masa ng lokal na populasyon at makilos na makilos na operasyon 
ng mga yunit gerilya. Sa gayon, nagagawa nitong umiwas na mamatyagan 
ng kaaway at gawing hindi epektibo ang elektronikong sarbeylans at 
paniniktik ng mga ahente ng kaaway. 


Naipakita ng mga yunit gerilya ng BHB na hindi sila nasisindak ng 
superyoridad ng kaaway sa bilang at sandata. Sa pamamagitan ng mabilis 
na kilos, paglilipat at kontra-pagkubkob, at pagkuha sa bentahe sa 
pagkabihasa sa tereyn at malalim na suporta ng masa, matagumpay na 
nakapaglulunsad ang BHB ng mga taktikal na opensiba laban sa 
nahihiwalay, mahihina at pagod na yunit ng kaaway. Naglulunsad ang BHB 
ng mga atritibong taktikal na opensiba o aksyong militar para guluhin ang 
operasyon ng kaaway at idiskaril ang kanyang plano. Ang mga anihilatibo o 
batayang taktikal na opensiba ay inilulunsad upang gapiin ang mga yunit ng 
kaaway, kunin ang mga sandata nito upang armasan ang mas maraming 


Pulang mandirigma at buuin ang bagong mga yunit ng BHB. Sa 
pamamagitan ng pagsasanay sa pulitika at militar, tuluy-tuloy na naitataas 
ng BHB ang kanyang kapasidad sa paglaban, mga taktika at kaalaman sa 
syensyang militar upang gupuin ang kaaway sa pamamagitan ng paggamit 
ng lokal na superyoridad ng pwersa sa mga labanang mabilis na tinatapos. 
Pinadudugo ng BHB ang kaaway sa libu-libong sugat sa pamamagitan ng 
gera ng atrisyon habang hinahambalos ito sa pamamagitan ng anihilasyon 
ng mahihina at nahihiwalay na tropa. 


Inatasan ng Partido ang BHB to gawin ang lahat upang pahigpitin ang 
ugnayan nito sa masa laluna sa harap ng walang habas na atake ng kaaway. 
Pinatunayan sa praktika na makapagpupunyagi sa pagtatayo at 
pagkokonsolida ng mga organisasyong masa, paglulunsad ng mga 
pakikibakang masang antipyudal at antipasista, pagtatayo ng mga organo ng 
kapangyarihang pampulitika at pagsusulong ng pakikidigmang gerilya kahit 
sa mga lugar na makapal ang presensya ng mga pasistang tropa. 
Kinukumbina ng Partido, BHB at rebolusyonaryong masa ang mga taktika 
ng lihim at hayag na pag-oorganisa at pagtatayo ng nagkakaisang prente, at 
magsulong ng iligal at ligal na mga anyo ng pakikibaka. 


Dapat matuto tayo sa katotohanang pinakamatagumpay ang BHB sa mga 
larangang gerilya kung saan naorganisa at aktibong napakilos ang masang 
magsasaka para magsulong ng mga pakikibakang antipyudal at isagawa ang 
rebolusyong agraryo. Nakamit ng BHB ang malalim na suporta ng masang 
magsasaka sa pagtulong nila sa paglaban para sa pagpapababa ng upa, 
pagpawi sa usura, makatwirang presyo ng mga produktong bukid at iba 
pang kahingian, kasabay nito, paglulunsad ng mga kampanya sa edukasyon, 
pampublikong kalusugan, literasi, pampulitikang edukasyon, pangkultura at 
iba pa para tugunan ang pangangailangan ng masa. Patuloy na tumutulong 
ang BHB sa pagtatayo at pagkokonsolida ng mga organisasyong masa ng 
mga magsasaka, kabataan, kababaihan, bata at mga manggagawang 
pangkultura. Tumutulong ito sa pagtatayo ng mga lokal na milisya, 
nagsasanay at nagpapakilos sa mga lokal na mandirigmang magsasaka para 
malawakang isulong ang armadong pakikibaka. 


Habang pinamumunan ang BHB sa paglulunsad ng armadong pakikibaka, 
walang pagod rin ang Partido sa pagpapalalim ng kanyang ugat at 


pagpapalawak ng abot sa malawak na masa ng mga manggagawa at mala- 
proletaryado sa mga lunsod, gayundin, sa mga petiburges na intelektwal at 
iba pang progresibong sektor, grupo at indibidwal. Tinitiyak ng mga 
namumunong komite sa mga rehiyon na itinatayo at pinalalakas ang mga 
komite sa kalunsuran upang itatag ang mga sangay sa mga pabrika at 
paggawaan, komunidad, kampus, tanggapan at iba pa upang epektibong 
mapukaw, maorganisa at mapakilos nang maramihan ang mamamayan. 


Pinauunlad at pinamumunuan ng Partido ang rebolusyonaryong kilusang 
masa sa mga lunsod sa pamamagitan ng pagtugon sa kagyat na mga usapin 
at kahingian ng uring manggagawa at iba pang sektor para sa mga 
repormang sosyo-ekonomiko kabilang ang pagpapataas ng sahod at 
pagpapalaki ng badyet para sa mga serbisyong panlipunan, pati na sa 
pagtanggol ng kanilang mga karapatang sibil at pampulitika, laban sa 
korapsyon sa gubyerno, para sa pagsusulong ng pambansang soberanya 
laban sa dayuhang pakikialam at panghihimasok militar, at iba pa. Inilalatag 
ng Partido ang pagsusuri sa pangunahing mga isyung ito upang itaas ang 
militansya ng taumbayan at magluwal ng kilusang masa na matingkad na 
anti-imperyalista at antipasista, na sumusuporta sa antipyudal na kilusang 
masa sa kanayunan. Ang hanay ng mga proletaryong rebolusyonaryo mula 
sa mga manggagawa at nagpanibagong-hubog na petiburgesya ay 
nagsisilbing malalim na balon ng mga kadre na itinatalaga sa mga gawain 
sa kanayunan at iba pang mahalagang tungkulin. 


Nabigo natin ang deklaradong layunin ng kaaway na durugin ang Partido, 
ang BHB at lahat ng anyo ng pakikibaka ng taumbayan. Nagawang labanan 
ng rebolusyonaryong kilusan ang mahigit limang taon nang walang awat na 
atake ng kaaway na gumamit ng pinakamasasamang anyo ng terorismo ng 
estado. Determinado ang sambayanang Pilipino at kanilang mga 
rebolusyonaryong pwersa na iabante ang armadong pakikibaka at kilusang 
masa, laluna sa harap ng lumalakas na panawagan ng malawak na masa 
para magrebolusyon sa pagharap nila sa tumitinding pang-aapi at 
pagsasamantala sa ilalim ng rehimeng US-Marcos. 


Nananatiling matatag ang Partido at nasa katayuang lalo pang lumakas sa 
darating na mga taon kahit dumanas ito ng ilang makabuluhang kabiguan at 
pag-atras sa ilang bahagi. Kasalukuyang nasa unahan ngayon ang Komite 


Sentral sa pagsisikap na tukuyin ang mga internal na pang-ideolohiya, 
pampulitika at pang-organisasyong kahinaan, kakulangan at pagkakamali na 
ugat ng mga kabiguang ito. Determinado ang Partido na iwasto ang mga 
pagkakamaling ito sa pamamagitan ng puspusang paglalagom sa karanasan 
sa gabay ng Marxism-Leninism-Maoism at ng mga saligang prinsipyong 
inilatag at muling pinagtibay ng Partido sa takbo ng una at ikalawang 
dakilang kiusang pagwawasto. 


Nanatiling matatag ang Partido kahit sa harap ng matitinding atake ng 
kaaway. Tinitiyak ng mga namumunong komite na maidaos ang mga 
pulong at kumperensya para kolektibong tasahin ang kanilang gawain, 
tukuyin ang mga kahinaan at buuin ang mga plano para pangibabawan ang 
mga hadlang at isulong ang kanilang gawain kasabay ng kabuuang 
pagsulong ng rebolusyon. 


Patuloy nating pinalalakas at pinupunuan ang mga namumunong komite ng 
Partido mula sa sentro hanggang batayang antas. Ang mga namumunong 
lider ng Partido, kapwa mga nakatatanda at nakababatang mga kadre, ay 
nagsasagawa ng mga pagpuna at pagpuna-sa-sarili, at tinatasa at iniaangat 
batay sa kanilang husay sa ideolohiya, pulitika at organisasyon. Laging 
mananatiling puno ng sigla ang Partido dahil sa tuluy-tuloy na daloy ng 
kabataang proletaryong mga kadre na determinadong magrebolusyon at 
makita ang bukas na may pambansang kalayaan at sosyalismo. 


Laging mulat ang Partido na palakasin ang sarili sa ideolohiya upang 
epektibong isabalikat ang mga rebolusyonaryong tungkulin. Sa pagpapataas 
ng kaalaman sa teorya at antas sa ideolohiya ng mga kadre at kasapi nito, 
layunin ng Partido na itaas ang kakayahan para isulong nang wala pang 
kapantay ang demokratikong rebolusyong bayan. Kaya nagsisikap ang mga 
komite ng Partido na makatapos lahat ng kasapi nito sa Tatlong Antas na 
Kurso ng Partido. Ang bagong mga rekrut ng Partido ay dumadaan sa 
Batayang Kurso ng Partido at Intermedyang Kurso ng Partido sa unang taon 
ng pagrerekrut sa kanila bilang ganap na kasapi. Sa loob ng dalawang taon 
mula sa kanilang pagkarekrut, tinatapos ng mga kadre ng Partido ang 
Abanteng Kurso ng Partido. 


Masikhay na pinag-aaralan at ginagamit ng mga kadre ng Partido ang 
Marxismo-Leninismo-Maoismo para magsagawa ng panlipunang 


pagsisiyasat at pagsusuri, pag-aralan ang kalagayan at mga problema ng 
masa, bumuo ng plano para sa rebolusyonaryong gawain, magsagawa ng 
pana-panahong pagtatasa para sukatin ang mga naabot at tukuyin ang mga 
problema upang tiyakin ang tuluy-tuloy na pag-abante ng kanilang mga 
gawain, magsagawa ng paglalagom at humalaw ng mga araw mula sa 
kanilang rebolusyonaryong praktika. Ang mga aral na ito ay nagtataas ng 
antas ng kanilang paggagap sa Marxismo-Leninismo-Maoismo sa araw- 
araw na kondukta ng rebolusyonaryong gawain, pagbubuo ng mga 
patakaran at plano ng pagkilos. 


Ang Partido ay isang dinamiko, disiplinado at solidong organisasyon na 
itinatag sa ilalim ng prinsipyo ng demokratikong sentralismo. Ang di 
mabilang na mga komite ng Partido at organisasyon ay sabay-sabay na 
nagmamartsa sa prinsipyo ng sentralisadong pamumuno at desentralisadong 
operasyon. 


Isinasabalikat ng Partido ang masaklaw na mga tungkulin para sa 
pagsusulong ng rebolusyonaryong kilusan sa buong kapuluan. 
Ginagampanan ng mga komite ng Partido sa antas ng rehiyon, subrehiyon, 
prubinsya, distrito at mga seksyon ang tungkulin sa pamumuno sa kanilang 
antas at saklaw. Ang buong Partido ay mahigpit na nagkakaisa sa ilalim ng 
pamumuno ng Komite Sentral. 


Sa harap ng paborableng kundisyong kinatatampukan ng matarik na 
pagbulusok ng naghaharing sistemang malakolonyal at malapyudal sa 
ilalim ng rehimeng US-Marcos, tiwala ang Partido na mapagpasyang 
mapangingibabawan ng rebolusyonaryong kilusan ang lahat ng sagabal at 
buong lakas na susulong sa mga darating na taon. 


Konsolidahin at ibayong palakasin ang Partido at isulong ang rebolusyon 


Nananawagan ang Komite Sentral sa lahat ng namumunong komite at kadre 
na gawin ang lahat ng pagsisikap para konsolidahin at palakasin ang Partido 
sa ideolohiya, pulitika at organisasyon. Ang kasalukuyang 5-taong 
programa ay palalawigin ng anim na buwan upang bigyan ng panahon ang 
lahat ng rehiyon na kumpletuhin at isumite ang kanilang mga dokumento ng 
5-taong paglalagom, at para buuin ng KS ang susunod na 5-taong programa 
(2022-2027). 


Kaagad dapat na tukuyin at iwasto ang lahat ng anyo ng suhetibistang 
pagkakamali, na nagpapahinta at nagpapaatras ng iba’t ibang larangan ng 
ating gawain. Dapat itaas ang ating kaalamang teoretiko, mahigpit na 
gagapin ang mga saligang prinsipyo, palalimin ang pag-aaral sa kasaysayan, 
at gabayan ng mga aral sa nakaraan para iwasang maulit ang mga 
pagkakamali, siguruhin ang tuluy-tuloy na kantitatibong pag-abante ng 
ating mga pagsisikap, at isulong ang rebolusyon sa kalitatibong mas mataas 
na antas. 


Dapat lagumin natin ang ating rebolusyonaryong praktika sa nagdaang lima 
at 25 taon. Dapat palalimin ng lahat ng mga kadre ang teoretikong 
kaalaman sa mga batas ng pag-unlad ng matagalang digmang bayan at ng 
demokratikong rebolusyong bayan. Dapat sistematikong repasuhin, pag- 
aralan at gamiting gabay ang ating mga batayang dokumento, partikular na 
ang Mahigpit Nating Tungkulin (1976), Partikular na Katangian ng Ating 
Digmang Bayan (1974), Muling Pagtibayin ang Ating mga Batayang 
Prinsipyo at iba pang dokumento ng Ikalawang Dakilang Kilusang 
Pagwawasto (1992), pati na ang makabuluhang mga internal na 
memorandum ng Komite Sentral, at ng Kawanihan sa Pulitika at Komiteng 
Tagapagpaganap nito. 


Dapat mapagpasya nating punahin at iwaksi ang konserbatismo, 
buntotismo, ligalismo, ekonomismo, burges repormismo, NGOismo, 
kaisipang empleyado, pati na ang komandismo at “Kaliwang” 
sektaryanismo na sumasagabal sa pag-unlad ng militanteng kilusang masa 
sa kalunsuran. Sa isang panig, ang mga pagkakamaling ito ay labis na 
naghihiwalay ng kilusang masa sa armadong pakikibaka, napalalaki ang 
kapasidad ng legal at parlamentaryong pakikibaka, nagreresulta sa 
pagpapabaya sa pagpapalakas ng lihim na organisasyon at sistema ng 
Partido, maling lumilikha ng ilusyon ng pagrereporma sa naghaharing 
sistema, at nabubuhusan ng tubig ang militansya at determinasyon ng masa, 
laluna kapag nahaharap sa mga kabiguan. 


Sa kabilang panig, nakagagawa ng mga pagkakamaling “Kaliwa” ang mga 
rebolusyonaryong pwersa at nailalagay nila ang sarili na lubhang malayo sa 
antas ng kamulatan at aktibidad ng masa. Minsa'y nagkakasya sila sa mga 
pangkalahatang islogan na hindi nagsasagawa ng puspusang pag-aaral at 


pananaliksik sa mga partikular na kalagayan ng mamamayan sa isang 
baryo, bayan, distrito o prubinsya, upang mailatag ang mga patakaran at 
plano na makaaantig sa militansya ng mamamayan. May iba na nabibigong 
kunin ang panig ng mga panggitnang seksyon at nagsasara ng pinto sa 
pakikipagkaisa sa mga hindi rebolusyonaryo. Sa lahat ng pagkakataon, 
dapat mulat tayo sa tungkuling itaas ang pampulitika at rebolusyonaryong 
kamulatan ng masa upang paigtingin ang kanilang militansya, diwa ng 
organisasyon at determinasyon na sama-samang makibaka. 


Sa larangan ng armadong pakikibaka, dapat nating mapagpasyang punahin 
at iwaksi ang mga maling ideya na humahantong sa pagpapakipot ng sarili, 
kaisipang kutang bundok, sibilyanisasyon ng mga labis na nakakalat na 
yunit gerilya at labis na panahon ng konsentrasyon. Mahigpit nating 
gagapin ang prinsipyo ng pamumuno at kumand sa pakikidigmang gerilya 
bilang sentralisadong estratehikong kumand at desentralisadong kumand sa 
mga kampanya at operasyon. Dapat iwasto ang maling mga konsepto na 
nagpapahina sa kumand at kontol ng mga nakadispers na yunit na 
humahantong sa konserbatismo, sibilyanisasyon, gerilyaismo, pagkapasibo 
at pagbitiw sa inisyatiba ng mga yunit ng BHB. 


Dapat muling pagtibayin at pahigpitin ang gagap at praktika ng linyang 
masa, at matalas na tukuyin ang mga kahinaan at pagkukulang. Ang 
kahulugan ng prinsipyo ng linyang masa ay ang pagtiwala at pagsandig sa 
masa at pagtataas ng kanilang kakayahang ipagtanggol ang kanilang mga 
karapatan at ipaglaban ang kanilang mga hangarin. Binubuo natin ang ating 
mga programa at plano ng pagkilos sa batayan ng kongkretong kalagayan, 
kasaysayan at antas ng kamulatan ng masa, at ibinabahagi sa kanila para 
yakapin at itaguyod. Ang pambansa-demokrationg rebolusyon ay isang 
pangmasang kilusan kung saan ang masa mismo---napukaw at aktibo, gamit 
ang kanilang dami---ang nagbabago sa takbo ng kasaysayan at lumilikha ng 
bagong kapalaran. 


Dapat nating pangibabawan kaagad ang problema ng ilang komite ng 
Partido at yunit ng BHB na bigong lumangoy sa masa at hindi malalim ang 
pag-unawa sa kagyat na mga problema ng masa. Naging kimi sila sa 
pagpropaganda at pagbigay ng edukasyon sa masa. Nagkakasya sila sa 
maliit na bilang ng napapakilos sa mga aksyong masa o sa iba't ibang mga 


tungkulin. May ilang nasanay na magbigay ng insentibong materyal kapalit 
ng gawaing pampulitika sa halip na itinataas ang militansya ng masa at 
kakayahang kolektibong tugunan ang kanilang mga pangangailangan. 


Dapat malawakang pakilusin ang masa. Kaya napakaimportante para sa 
Partido, BHB at lahat ng rebolusyonaryong pwersa na sumuong sa 
puspusang gawaing masa at panlipunang imbestigasyon, magpakadalubhasa 
Sa pawalis at solido, lihim at hayag, armado at di armadong mga paraan ng 
pagpukaw, pag-organisa at pagpapakilos sa malaking bilang ng masa. 


Sa ilang kaso, sa harap ng matindi at sustenidong atake ng kaaway, may 
ilang yunit ng BHB na nagkakamaling ilimita nang mahabang panahon ang 
kanilang epektibong operasyon sa mga lugar na magubat at mabundok kung 
Saan manipis ang populasyon at nakakalat ang suportang masa at kung saan 
mahirap ang suplay. Mayroon silang ilusyon at maling pag-iisip na ang mga 
kutang mabundok ay isang hindi mapapasok na muog laban sa kaaway. 


Dapat mahigpit nating gagapin na sa pakikidigmang gerilya, 
napakahalagang makilos at may malalim na suporta ng masa para tiyakin 
ang pananatili at paglago ng hukbong bayan. Kaya dapat kagyat nating 
tukuyin kung papaanong nagkakasya ang ibang yunit ng BHB sa kanilang 
naabot at ang iba'y nadapuan ng konserbatismo, sibilyanisasyon, 
gerilyaismo, paghahangad sa kaginhawaan at madaling buhay sa makitid na 
mga baseng erya, kaisipang kutang bundok at iba pang mali at 
mapaminsalang kaisipan. Ang mga ito'y labis na nagpapalaki sa kaaway at 
nagmemenos sa halaga ng pagpapalakas ng suportang masa. Bunga nito, 
napababayaan nila ang pangangailangan palawakin ang mga larangang 
gerilya at maggawaing masa sa mga mas mataong lugar sa kanayunan kung 
saan maaaring lihim na kumilos ang mga armadong yunit pampropaganda. 


Dapat tiyakin ng mga lider ng Partido at kumander ng BHB na 
nakapagpapalawak at nakakikilos ang BHB sa kapatagan, mga maburol na 
lugar, malapit sa mga linya ng transportasyon, sa mga baybayin at wawa. 
Matindi ang pyudal at malapyudal na pang-aapi at pagsasamantala sa mga 
lugar na ito, at humihingi ang masa ng katarungan at handang handa na 
magpa-organisa at lumahok sa rebolusyonaryong pakikibaka. 


Dapat suriin ng Partido at ugat ang mga ideya sa likod ng kahinaan ng ilang 
yunit ng BHB na nasa panahong magdispers at maglipat ng pwersa bilang 
paraan ng pagkontra-kubkob at alisin ng kakayahan ang konsentrado at 
sustenidong atake ng kaaway. Dapat gagapin ng pamunuan ng Partido sa 
lahat ng antas, laluna yaong nasa kumand ng BHB, ang diyalektika ng 
konsolidasyon at pagpapalawak ng gawaing masa at gawaing militar, ng 
tuluy-tuloy na paalong pagsulong sa tamang panahon. Ang layunin nito’y 
palakihin ang sirkulo o teatro ng pakikidigmang gerilya, na mag-aalis sa 
kakayahan ng kaaway na palibutan ang mga rebolusyonaryong pwersa. 


Dapat mamuno ang organisasyon ng Partido at mga kadreng militar sa 
hukbong bayan sa pagbubuo ng wastong mga paraan at taktika sa 
pagsusulong ng pakikidigmang gerilya at paglulunsad ng mga taktikal na 
opensiba sa saklaw ng mga larangang gerilya at sa linyang eksteryor. Dapat 
pakilusin ang mga pwersang horisontal at bertikal upang aktibong 
magdepensa sa loob ng linyang interyor at maglunsad ng iba't ibang tipo ng 
aksyong gerilya para barahan ang bwelo ng opensiba at basagin ang 
kampanya ng pagkubkob. Dapat iwasan ng mga yunit ng BHB na birahin 
ang matitigas na target katulad ng mga kampong malakas ang depensa at 
mga command post at bigyang-prayoridad ang malalambot na target na mas 
tiyak ang tagumpay. Kasabay nito, dapat ipakat ng BHB ang mga pangkat 
nito para maglunsad ng mga operasyong gerilya sa mga linyang eksteryor. 


Dapat nating gagaping ang diyalektikong relasyon sa pagitan ng iba't ibang 
aspeto ng ating gawin, at kunin ang tamang balanse at interaksyon sa 
pagitan ng prinsipal at sekundaryong aspeto. Habang wasto na tinatanganan 
ng Partido ang BHB bilang pangunahing sandata, sa katagalan ay ikabibigo 
natin kung hindi natin tatanganan ang ibang mahahalagang sandata sa ating 
arsenal. Kaya habang nagbibigay tayo ng prinsipal na atensyon sa 
pagsusulong ng armadong pakikibaka at pagtatatayo ng mga larangan at 
baseng gerilya, dapat ubos-kayang magsikap ang namumunong mga komite 
ng Partido na paunlarin ang kilusang masa kapwa sa kalunsuran at 
kanayunan bilang mga kaakibat at krusyal na tungkulin. 


Dapat palakasin natin ang panteritoryong gawain ng Partido sa lahat ng 
lugar at lahat ng antas. kapwa sa kalunsuran at kanayunan, upang 
magsilbing angkla ng kabuuang pagpapalakas ng rebolusyonaryong kilusan 


at armadong pakikibaka. Sa kanayunan, dapat itatag rin ng Partido ang mga 
komiteng panteritoryo sa malawak na lugar na kasalukuyang lagpas sa 
saklaw ng mga larangang gerilya o abot ng BHB, upang pukawin, 
organisahin at pakilusin ang masa para ipaglaban ang kanilang interes at 
sumuporta sa digmang bayan. Sa mga larangang gerilya, ang pagtatayo ng 
mga organisasyong masa at organo ng kapangyarihang pampulitika at 
paglulunsad ng mga pakikibakang masang antipasista, ay dapat ikombina 
para maglingkod sa pangangailangan at layunin ng pagpapalakas ng 
hukbong bayan. 


Dapat iwaksi ng mga namumunong kadre ng Partido ang pagkakasya, 
mahigpit na gagapin ang diyalektong batas ng pag-unlad ng 
rebolusyonaryong kilusan, at huwag hayaan ang matagalang istagnasyon o 
pagkatigil ng ating gawain. Dapat maging mapagmatyag sa paglaban at 
pagwawasto ng burukratikong estilo ng paggawa at pamumuno, liberalismo 
at hindi malusog na mga paraan at gawing petiburges na kontra sa prinsipyo 
ng demokratikong sentralismo at nagpapahina sa pagkakaisa at disiplina ng 
Partido. 


Sa harap na napakapaborable kalagayang panlipunan at pampulitika, tama 
lamang na asahan na ang gawain natin sa pagpupukaw, pag-oorganisa at 
pagpapakilos sa mamamayan ay dadaan sa matatag na landas ng 
kantitatibong pagsulong, at susulong mula sa isang antas tungo sa bagong 
kalitatibong antas. Dapat mabilis tayo sa pagtatasa at ebalwasyon ng ating 
mga paraan ng paggawa upang tiyakin na ang mga layunin at tungkulin 
natin sa bawat antas ay naipatutupad sa napapanahong paraan. 


Mula sa kasalukuyang antas, dapat abutin natin ang kalitatibong paglawak 
at pag-unlad ng kapasidad ng kilusang masa sa pambansang sentrong 
rehiyon at lahat ng rehiyon sa isang depinidong panahon. Masusukat ito sa 
dami ng mga pabrika, kampus, upisina, komunidad, at sektor na nasasaklaw 
ng ating gawain. Gayundin, masusukat ang ating tagumpay sa 
makabuluhang pagsali ng bilang ng mga sangay at kasapi ng Partido, mga 
unyon at mga organisasyong masa, gayundin, ang bilang ng naaabot ng 
ating gawaing propaganda at pangkultura. Ang pinakamataas na sukatan ng 
ating tagumpay sa pagpapaunlad ng kilusang masa sa kalunsuran ay ang 


paglaki ng suportang materyal at pampulitika para sa BHB, at ng bilang ng 
mga pwersang naipadadala sa kanayunan at iba pang larangan ng gawain. 


Sa kanayunan, masusukat ito sa pagpapaunlad ng magkakatalikurang lakas- 
kumpanyang larangang gerilya, na inaabot ang angkop na balanse ng isang 
kumpanyang gerilya na may 2-3 platun na angklahan ng gawaing militar at 
6-9 independyenteng platung horisontal para sa gawaing masa, ng 
pagpapalawak at konsolidasyon, at ng paalong pagsulong sa loob ng isang 
katamtamang panahon upang tuluy-tuloy na mapalawak at mapalakas ang 
digmang bayan. 


Dapat palakasin natin ang organisasyon ng Partido. Dapat itayo ang mga 
organisasyong masa at makipag-ugnayan sa mga nakatayong organisasyon, 
maglunsad ng malawakang pambansa-demokratikong propaganda, at 
maglunsad ng mga kampanya at pakikibakang masa upang tukuyin at 
irekrut ang abanteng mga elemento sa hanay ng masa. Sa batayan ng 
paglakas ng rebolusyonaryong kilusang masa, patuloy nating mapangahas 
na itaas ang kasapian ng Party na hindi nagpapapasok ni isang bulok, 
habang minamantine ang rasonableng pamantayang itinakda ng 
konstitusyon ng Partido. 


Dapat nating itaas sa daan-daan libo ang kasapian ng Partido. Dapat patuloy 
nating palakasin ang pangmasa at pangkadreng katangian ng Partido, kung 
saan malakas ito sa dami ng bilang ng kasapian at sa kalidad. Panatilihin 
natin na malaking bahagi ng kasapian ay nagmumula sa masang anakpawis, 
at lalong palakihin ang bilang ng nagmumula sa hanay ng mga 
manggagawa upang palakasin lalo ang proletaryong katangian ng Partido, 
habang patuloy tayong nagrerekrut mula sa iba't ibang uri at sektor. 


Dapat masigla nating isagawa ang Tatlong Antas na Kurso ng Partido upang 
itaas ang antas sa ideolohiya at teorya ng mga kasapi ng Partido. Dapat din 
nating tiyakin ipalaganap ang mga libro at babasahing Marxista-Leninista- 
Maoista sa lahat ng anyo (nakalimbag, digital, bidyo, nakasalin at orihinal) 
at hikayatin ang mga kasapi ng Partido na maglunsad ng mga pulong pag- 
aaral at mga seminar. Dapat tiyaking malawak na mapakakalat ang Piling 
mga Akda ni Ka Joma sa lahat ng mayor na lenggwahe sa Pilipinas. 


Dapat nating paunlarin, sanayin at mapanghas na ipakat at iangat ang mga 
batang kadre, laluna yaong mula sa uring manggagawa at mga 
nagpanibagong-hubog na petiburges na intelektwal, sa iba't ibang larangan 
ng gawain sa buong bansa. Dapat sistematikong paunlarin ng mga 
namumunong komite ng Partido sa lahat ng antas ang kanilang pangalawa 
at pangatlong linya ng mga kadre upang tiyaking naipapasa sa susunod na 
hanay ang mga gawain at laging may sigla ng kasibulan ang ating Partido. 
Dapat balansyado ang bumubuo ng mga namumunong komite sa lahat ng 
antas sa usapin ng husay sa ideolohiya, pulitika at organisasyon, gayundin 
sa pagkokombina ng mga nakatatanda, panggitna at nakababatang kadre. 
Ang mga nakatatandang kadre sa mga susing pusisyon o may susing gawain 
ay maaaring panatilihin hangga't malusog ang kanilang katawan. Pero dapat 
italaga ang mga nakababatang kadre na tulungan sila at palitan kung 
kailangan. 


Dapat laging imantine at palakasin ang sistemang komite at kolektibong 
pamumuno sa lahat ng antas. Dapat nating ilunsad ang regular at espesyal 
na mga pulong at konsultasyon ng mga namumunong komite. Kasabay nito, 
dapat tiyakin ang seguridad ng lahat ng kadre. Dapat magpakadalubhasa sa 
sining ng paglilihim at kompartamentalisasyon ng impormasyon, habang 
tinitiyak ang epektibong pamumuno sa lahat ng larangan ng gawain. 


Dapat patuloy na pamunuan ng Partido ang Bagong Hukbong Bayan sa 
pagsusulong ng matagalang digmang bayan alinsunod sa estratehiya ng 
pagkubkob ng kalunsuran mula sa kanayunan. Sa kasalukuyang 
panggitnang-bahagi ng estratehikong depensiba, dapat sundin natin ang 
wastong linyang pangmilitar ng paglulunsad ng masaklaw at maigting na 
pakikidigmang gerilya sa batayan na papalawak at papalalim na baseng 
masa. 


Nakapagpapalakas ang BHB sa pamamagitan ng paglaban. Dapat ikombina 
natin ang mga anihilatibo at atritibong taktikal na opensiba sa pagsusulong 
ng pakikidigmang gerilya. Ang mga anihilatibong taktikal na opensiba ang 
bumubuo ng prinsipal na aspeto, habang komplementaryo ang mga 
atritibong taktikal na opensiba. Dapat pangibabawan ang konserbatismo sa 
anyo ng isang-panig na paglulunsad ng mga atritibong aksyon na hindi 
nagpaplanong maglunsad ng mga aksyong anihilatibo. 


Layunin ng mga anihilatibong taktikal na opensiba na disarmahan para 
alisin ang kapasidad na lumaban ng mga yunit ng kaaway. Ang 
akumulasyon ng mga batayang taktikal na opensiba ay nagpapahina at 
baha-bahaging bumabakbak sa kaaway. Nakapagtitipon ang BHB ng lakas 
at naitataas ang kakayahan at kalidad bilang paghahanda sa pagtatayo ng 
mga regular na pwersang gerilya at paglunsad ng regular na digmang 
makilos sa susunod na estratehikong yugto. 


Inaatasan ng Partido ang BHB na maglunsad ng mga anihilatibong o 
batayang taktikal na opensiba na kakumbina at sinusuhayan ng malawakang 
atritibo at punitibong mga taktikal na opensiba. 


Kabilang sa mga batayang taktikal na opensiba ang mga ambus para 
puksain ang nahihiwalay, nakahiwalay at mahihinang tropa ng kaaway, at 
mga reyd laban sa mahihina ang depensa na mga detatsment, kampo o 
taktikal na pwesto, para masamsam ang armas at kagamitan ng kaaway. 
Kasabay nito, dapat maglunsad ang BHB ng masaklaw na atritibong mga 
taktikal na opensiba sa pamamagitan ng malawakang pag-iisnayp at 
paggamit ng mga eksplosibong command-detonated, paghahagis ng 
granada o molotob, pananabotahe at iba pang porma ng armadong aksyon 
laban sa detatsment ng kaaway, sasakyang panghimpapawid, sasakyang 
pambyahe, imbakan ng suplay at nag-ooperasyong tropa. 


Inaatasan ang BHB na maglunsad ng espesyal na mga operasyon at aksyong 
punitibo sa labas ng mga larangang gerilya. Dapat nitong targetin ang 
komunikasyon, transportasyon, linya sa suplay, at iba pang kritikal na 
pasilidad ng militar; gayundin ang mapangwasak na pagmimina, 
plantasyon, ekoturismo, at iba pang operasyon ng malalaking burgesyang 
komprador at malalaking panginoong maylupa na nang-aagaw ng lupa at 
naninira ng kabuhayan ng magasaka at minoryang mamamayan. 


Alinsunod sa mga pamantayan at proseso ng rebolusyonaryong sistemang 
pangkatarungan, dapat nating litisin at parusahan ang pinakapusakal na 
pasitang mga upisyal ng kaaway, kabilang ang mga utak at operatiba sa 
likod ng mga masaker, mga pagpaslang at pagtortyur sa mga sibilyan, 
aktibista at rebolusyonaryo, at pagkidnap sa kanilang mga anak at kamag- 
anak. 


Dapat buuin ang mga espesyal na yunit ng BHB at atasan na maglunsad ng 
mga operasyong partisano. Dapat tukuyin at mapagpasyang durugin ng 
BHB ang lambat sa paniniktik ng kaaway, gayundin ang mga traydor na 
nakikipagsabwatan sa kaaway sa pinakamasasahol na porma ng pasistang 
pang-aabuso. 


Dapat isagawa ang pagkukumbina sa anihilatibo at atritibong taktikal na 
opensiba sa buong saklaw ng mga larangang gerilya at lampas pa dito para 
magawang idiskaril ang mga plano ng kaaway at biguin ang mga 
estratehikong opensiba nito. Dapat magkumbina ang mga horisontal at 
bertikal na yunit ng BHB sa mga lokal na yunit milisya at mga grupong 
pananggol-sa-sarili sa paglulunsad ng mga taktikal na opensiba. 


Sa harap ng estratehikong opensiba ng kaaway at nakapokus na operasyong 
militar, dapat palagiang may opensibong postura ang mga gerilyang 
kumander at mandirigma sa pulitika, gawaing militar at gawaing masa. 
Dapat lumikha ang Partido at BHB ng dagdag na mga lunsaran ng 
inisyatiba para sa pagpapalakas ng hukbong bayan, pagpapalawak at 
pagpapatatag ng rebolusyonaryong baseng masa at paglulunsad ng mga 
taktikal na opensiba laban sa kaaway, sa pamamagitan ng pagkukumbina ng 
konsolidasyon at pagpapalawak ng mga larangang gerilya, gayundin, ng 
pagtatatag ng mga bagong larangang gerilya. 


Dapat patuloy tayong magtatag at magpaunlad ng mga kumpanyang gerilya 
bilang sentro-de-grabidad sa antas rehiyon, prubinsya at subrehihiyon na 
binubuo ng 3-5 magkakanugnog na laking-kumpanyang larangang gerilya. 
Ang mga kumpanyang ito ay dapat magpakat ng mga platun para 
magsagawa ng gawaing masa sa maliit na saklaw kung nasa panahong 
relatibong magkakahiwalay, at dapat tipunin sila para sa mga aktibidad 
pangkonsolidasyon at gawaing militar. 


Dapat kumilos ang kumpanya o mas maliit na pormasyon mula sa isang 
pwesto ng konsentrasyon tungo sa iba, sumanib at makipagkoordina sa mga 
pwersang panteritoryo at lokal na populasyon, kung saan paalon-alon itong 
nakasusulong, kung saan nakapag-iipon ito ng lakas pampulitika at militar 
sa bawat antas ng pagsulong. Ang mga yunit ng BHB na lumiit ang bilang 
ay dapat kagyat na madagdagan, ireorganisa, kupkupin o isanib sa ibang 
yunit. 


Dapat magpunyagi ang Partido at BHB na magpalawak ng mga larangang 
gerilya at tiyaking maaabot ang malalawak na erya para sa gawaing masa 
kabilang ang higit na maraming populasyon sa kapatagan, sa pamamagitan 
ng pagpapakat ng mga platun sa gawaing masa sa mga iskwad ng BHB, o 
Sa pagpapakat ng ligal o malaligal na mga pangkat para sa pag-organisa, 
depende sa kalagayan. Dapat may ilang lagusan para sa maniobra para 
idugtong ang mga eryang sa ibang yunit ng BHB na nasa mas paborableng 
tereyn ng magubat, mabundok o maburol na may malaki-laking 
populasyon. 


Dapat patuloy na magtatag ang BHB ng magkakanugnog na larangang 
gerilya sa ilalim ng pamumuno ng kumand sa subrehiyon o prubinsya, sa 
layong palawakin ang kanyang mga teritoryo at palaparin ang mga teatro ng 
gerilyang pakikidigma. Sa pamamagitan nito, magkakaroon ng mas 
malawak na espasyo para magkontra-maniobra sa umaatakeng pwersa ng 
kaaway, biguin ang tangka ng kaaway na ihiwalay at pwersahin ang mga 
yunit ng BHB sa sitwasyong lantay militar, magkontra-kubkob at 
maglunsad ng mga taktikal na opensiba sa likuran o gilid ng kaaway. 


Dapat patuloy na magpalalim at magpalapad ng rebolusyonaryong baseng 
masa ang Partido at BHB sa mga larangang gerilya pangunahin sa 
pamamagitan ng pagpapatupad ng Rebolusyonaryong Gabay sa Reporma sa 
Lupa, at pagtatatag ng mga organisasyong masa ng mga magsasaka, 
kabataan, kababaihan, bata at manggagawang pangkultura. Dapat 
maglunsad tayo ng inter-barangay, antas-bayan o antas-prubinsyang mga 
kampanyang masa para ibaba ang upa sa lupa, pawiin ang usura, itaas ang 
presyo ng mga produkto, itaas ang sahod ng mga manggagawang bukid at 
itaas ang kita mula sa pana-panahong trabaho. Dapat ilunsad ang 
malawakang mga kampanya para labanan ang pang-aagaw ng lupa ng mga 
korporasyong multinasyunal sa pakikipagsabwatan ng mga lokal na 
burukrata at malalaking panginoong maylupa na nagtataboy at 
permanenteng sumisira sa kabuhayan ng mamamayan. 


Dapat patuloy na agapayan ng BHB ang masa sa produksyon at sa 
pagsasagawa ng kampanya sa kalusugan at literasi. Dapat itatag ang mga 
organo ng kapangyarihang pampulitika sa batayan ng lakas ng mga 
organisasyong masa, ng lokal na komite ng Partido at hukbong bayan. 


Dapat nating paunlarin at palakasin ang antipasista, anti-imperyalista at 
antipyudal na kilusang masa ng mamamayang Pilipino at sikaping 
pakilusan ang milyun-milyong mamamayang sa buong bansa. Dapat nating 
itatag ang pinakamalapad na antipasistang nagkakaisang prente laban sa 
rehimeng US-Marcos at laban ang kontra-pambansa at kontra- 
demkokratikong mga patakaran at hakbangin na nagpapasidhi sa kundisyon 
ng mamamayang Pilipino. 


Dapat nating ipanawagan sa mamamayang Pilipino na paigtingin ang 
kahingian nilang bawiin ang bilyun-bilyong nakaw na yaman ng mga 
Marcos, parusahan si Imelda at kanilang mga kasabwat, at ang buong 
pagbabayad-danyos sa ilampung libong biktima ng diktadurang Marcos. 
Dapat buong lakas nilang labanan ang Maharlika Investment Fund at lahat 
pakana sa korapsyon ng naghaharing pangkating Marcos. 


Dapat nating pukawin ang mamamayang Pilipino na labanan ang 
pangangayupapa ng rehimeng Marcos sa imperyalismong US, 
panghihimasok militar ng US sa bansa, at pang-uupat nito ng inter- 
imperyalistang gera. Dapat nating isigaw ang kahingian para ibasura ang 
Mutual Defense Treaty, Enhanced Defense Cooperation Agreement, 
Visiting Forces Agreement at iba pang hindi pantay na tratadong militar. 


Dapat nating itulak ang pagbaklas sa mga baseng nabal ng US sa Ulugan 
Bay, Puerto Princesa, Palawan gayundin ang iba pang base militar ng US sa 
Central Luzon, Cebu, Cagayan de Oro, at mga planong pagtatayo ng 
dagdag na pasilidad militar ng US sa Cagayan, Isabela, Zambales at iba 
pang prubinsya. Kasabay nito, dapat tayong manawagan na baklasin ang 
lahat ng istrukturang militar ng China sa West Philippine Sea gayundin ang 
mga cell tower na kontrolado ng China sa loob ng mga kampo ng AFP. 


Dapat nating ilantad at labanan ang pagsusuko ng soberanya ng Pilipinas. 
Dapat batikusin ang pagpapakaalipin ni Marcos sa interes ng imperyalistang 
mga kapangyarihan sa ekonomya, geopulitika at militar. Dapat nating 
paunlarin ang mga pakikibakang masa para labanan ang malawakang 
pangdarambong sa rekurso ng bansa ng mga kumpanya pag-aari o 
pinopondohan ng mga dayuhan sa mga minahan, plantasyon, proyektong 
ekoturismo, mga reklamasyon, dam at iba pang proyektong imprastruktura. 
Dapat suportahan natin ang pakikibaka ng mamamayang Moro at iba pang 


grupong pambansang minorya laban sa dayuhang pandarambong sa 
kanilang lupang ninuno, at para sa karapatan sa pagpapasya-sa-sarili. Dapat 
nating pagkaisahin ang malawak na mga sektor para labanan ang walang- 
habas na liberalisasyon sa importasyon at dayuhang pagtatambak ng sarplas 
na produktong agrikultural sa kapinsalaan ng lokal na mga prodyuser. 


Dapat nating igiit ang pagbabasura sa neoliberal na mga batas tulad ng 
CREATE (pagkakaltas ng buwis sa dayuhang mamumuhunan), Foreign 
Investments Act, ang Retail Trade Liberalization Act, inamyendahang 
Public Service Act at iba pang mga batas na nagbibigay pabor sa dayuhang 
mga kapitalista sa bansa sa kapinsalaang pang-ekonomya ng mamamayang 
Pilipino. Ang mga batas na ito ay nagpapanatili ng pagsalalay ng ekonomya 
ng bansa sa dayuhang kapital at ibayong nagpapalubha sa ekonomyang 
nakatuon sa pag-eeksport at nakasalalay sa pag-iimport. Dapat nating 
tuligsain ang pagsalalay ng bansa sa dayuhang pautang na pangunahing 
napupunta sa hindi produktibong paggasta. Dapat nating labanan ang 
napakalaking pabigat na pagbabayad-utang na kumakain ng pondong 
kailangang-kailangan para sa serbiyong panlipunan. 


Dapat pamunuan at pagkaisain ng Partido ang lahat ng rebolusyonaryo at 
progresibong pwersa sa paglalantad at pagpapaunlad ng pambansang 
paglaban sa terorismo ng estado. Dapat nating malawakang ilantad at 
malakas na tuligsain ang paghahari ng de facto na batas militar sa 
kanayunan, laluna sa anyo ng okupasyong militar sa mga komunidad, 
ekstrahudisyal na pagpaslang at tortyur sa mga sibilyan, at laganap na abuso 
sa karapatang-tao. Dapat ilantad at tuligsain ang laganap na paglabag sa 
internasyunal na makataong batas o krimen sa digma, gayundin ang 
paglabag sa karapatang-bata. Dapat nating gabayan ang masa na maging 
organisado at lumaban sa pasistang terorismo, kabilang ang mapang-aping 
“kampanyang pagpapasuko” ng kaaway na lansakang lumalabag sa 
kanilang karapatang sibil at pampulitika, aerial bombing, pagmamanman 
gamit ang drone at iba pa. 


Dapat din nating malapad na ilantad at labanan ang mapanupil na ala-batas 
militar na mga hakbangin sa syudad na tumatapak sa karapatan ng mga 
manggagawa na magbuo ng mga unyon, at lumalabag sa karapatang sibil at 
pampulitika. Dapat nating ilantad ang ugnayan ng pasistang panunupil at 


imperyalistang pandarambong sa kanayunan, pinatinding pagsasamantala sa 
mga manggagawa sa syudad, at iba pang mapang-api at anti-mamamayang 
patakarang neoliberal. Ang paglaban ng mga kabataan at estudyante sa 
panukalang pagbabalik ng mandatory na pagsasanay militar (ROTC) ay 
dapat iugnay sa pakikibaka laban sa terorismo ng estado sa pamamagitan ng 
paglalantad sa mga kampus ng malalang abusong militar at mga krimen ng 
AFP at PNP sa kalunsuran at kanayunan. 


Dapat ubos-kayang itaas ng Partido ang antas ng rebolusyonaryong 
kilusang masa sa mga syudad sa pamamagitan ng pamumuno at 
pagpapaunlad ng mga pang-ekonomya at demokratikong pakikibaka ng 
iba't ibang sektor. Dapat nating itaas ang pampulitikang kamulatan ng masa 
sa paglalantad sa imperyalistang ugat ng mga isyu at problemang hinaharap 
nila sa araw-araw. Dapat nating bigyang-pansin ang pagpapaunlad ng 
mayabong na kilusan sa pag-oorganisa at pagpapakilos ng mga 
manggagawa sa kanilang pakikibaka para sa karagdagang sahod, katiyakan 
sa trabaho at pagtatanggol sa karapatan ng unyon. Dapat tulungang 
pasiglahin ang militanteng kilusang masa ng kabataan at mga estudyante na 
nakikipaglaban para sa kanilang demokratikong karapatan, nagbibigay ng 
aktibong suporta sa pakikibaka ng masang anakpawis, at 
nagpapadagundong sa mithiin para sa pambansang demokrasya. 


Dapat itaas ng Partido ang antas ng rebolusyonaryong kilusang masa sa 
kanayunan. Dapat pakilusan ang mga pwersa nito, ng BHB at iba pang 
organisasyong masa, para isulong ang kilusan sa reporma sa lupa, laluna sa 
matataong lugar. Dapat nilang labanan ang pagpasok at pagpapalawak ng 
mga operasyon mina, plantasyon, imprastruktura, real estate, ekoturismo at 
proyekto sa enerhiya na nang-aagaw sa lupang pang-agrikultura at lupang 
ninuno, at nagreresulta sa pangmatagalang pagkawasak ng kabuhayan ng 
mga magsasaka at ng kalikasan. Dapat itatag sa mga syudad at sentrong 
bayan ang malalapad na alyansang sumusuporta sa pakikibaka ng mga 
magsasaka at pambansang minorya. 


Dapat ubos-kayang palakasin ng Partido ang rebolusyonaryong kilusan ng 
migranteng Pilipino sa ibayong-dagat. Dapat nating paunlarin ang malapit 
na relasyon sa mga komunidad ng Pilipino at kanilang mga organisasyon at 
itatag ang kanilang rebolusyonaryong mga organisasyon para igiit ang 


kanilang demokratikong kahingian bilang mga manggagawa at mga may 
maliit na kita, ilantad at labanan ang patakarang labor-export, at iugnay ang 
kanilang mga pakikibaka sa anti-imperyalista, antipyudal at anti-pasistang 
mga pakikibaka sa inang bayan. 


Dapat samantalahin ng Partido ang paborableng internasyunal na sitwasyon 
para tumulong sa pagpapaunlad ng anti-imperyalista at proletaryadong mga 
pwersa sa buong mundo. Dapat tayong makipag-ugnayan sa mga 
progresibo at rebolusyonaryong mga pwersa, kilusan at estado, maglunsad 
ng komun na pakikibaka laban sa neoliberal na mga patarakang pang- 
ekonomya, at laban sa pag-alagwa ng pasismo at inter-imperyalistang mga 
gera. Dapa magpaabot tayo ng suportang pampulitika at materyal sa mga 
demokratikong pakikibaka ng mga manggagawa at masang anakpawis sa 
iba’t ibang mga bansa, habang kinukuha rin natin ang pakikiisa at suporta 
para sa rebolusyong Pilipino. 


Dapat hikayatin natin at tulungan ang pagbubuo ng mga Marxista- 
Leninista-Maoista komunistang partido sa buong mundo. Dapat patuloy 
nating ihapag ang ating pagsusuri sa mahahalagang internasyunal na mga 
isyu at itaguyod ang ating linya laban sa modernong rebisyunismo. Dapat 
patuloy nating itaguyod ang pagkakapatiran at pakikipagtulungan sa mga 
partidong Marxista-Leninista, at hikayatin ang mga usapang bilateral at 
konsultasyong multilateral sa kanila para magsilbing daluyan ng palitan ng 
ideya at karanasan, at pagpapanday ng iba pang paraan ng pagtutulungan at 
kooperasyon. 


Dahil sa malubhang pagdurusa ng mamamayang Pilipino sa harap ng 
masidhing pagbulusok ng krisis sa ekonomya, tumitinding imperyalistang 
panghihimasok at pang-aapi, at pinatinding paggamit ng terorismo ng 
estado para panatilihin ang naghaharing malakolonyal at malapyudal na 
lipunan, walang ibang mapagpipilian ang mamamayang Pilipino kundi ang 
na maglunsad ng rebolusyonaryong pakikibaka para isulong ang kanilang 
mga hangarin para sa tunay na pambansang kalayaan at ganap na 
demokrasya. 


Buo ang tiwala ng Komite Sentral na sa umiiral na mga kundisyon ng krisis 
at panlipunang ligalig, at sa walang pag-iimbot na dedikasyon ng mga kadre 
nito, matatamo ng Partido Komunista ng Pilipinas ang hindi 


mapapatantayang lakas, mapamumunuan ang rebolusyonaryong kilusan sa 
Pilipinas sa landas ng tuluy-tuloy na pagsulong sa darating na mga taon, at 
magkakamit ng higit na malalaking tagumpay kaysa nakaraan. 


Magkaisa at labanan ang anti-mamamayan, papet at pasistang rehimeng 
US-Marcos! 


Ibagsak ang imperyalismo, pyudalismo at burukratang kapitalismo! 
Makibaka para sa pambansang demokrasya! 

Isulong ang demokratikong rebolusyong bayan! 

Isulong ang matagalang digmang bayan! 

Mabuhay ang sambayanang Pilipino! 

Mabuhay ang Bagong Hukbong Bayan! 

Mabuhay ang dakilang alaala ni Ka Jose Maria Sison! 

Itaguyod ang Marxismo-Leninismo-Maoismo! 


Mabuhay ang Partido Komunista ng Pilipinas! 


